२३ ते २६ नोव्हेंबरदरम्यान इराणच्या गोरगान शहरात खेळवल्या जाणाऱ्या आशियाई कबड्डी अजिंक्यपद स्पर्धेत क्रीडाप्रेमींना भारत विरुद्ध पाकिस्तान सामन्याचा थरार अनुभवता येणार आहे . या स्पर्धेत १० संघ भाग घेणार असून , भारताचा समावेश अ गटात करण्यात आला आहे . या गटात भारताला पाकिस्तानविरुद्ध दोन हात करावे लागणार आहेत . अशी असेल पुरुष खेळाडूंसाठी स्पर्धेतली गटवारी – अ गट – भारत , पाकिस्तान , जपान , इराक , अफगाणिस्तान ब गट – इराण , दक्षिण कोरिया , श्रीलंका , थायलंड , तुर्कमेनिस्तान महिला खेळाडूंसाठी स्पर्धेतली गटवारी – अ गट – भारत , थायलंड , दक्षिण कोरिया , चीन तैपेई , तुर्कमेनिस्तान ब गट – इराण , श्रीलंका , जपान , इराक , पाकिस्तान या स्पर्धेचं अंतिम वेळापत्रक अजुनही जाहीर करण्यात आलेलं नाहीये . या स्पर्धेसाठी भारताने आपला संघ जाहीर केला असून इराण आणि पाकिस्तान यांच्याकडून भारताला कडवी टक्कर मिळण्याची शक्यता आहेत . कबड्डी अजिंक्यपद स्पर्धेसाठी भारताचा पुरुष संघ – अजय ठाकूर ( कर्णधार ) , दिपक निवास हुडा , महेंद्रसिंह ढाका , मणिंदर सिंह , मोहीत छिल्लर , नितीन तोमर , प्रदीप नरवाल , राहुल चौधरी , रोहीत कुमार , सचिन , संदीप नरवाल , सुरींदर नाडा , सुरजीत , विशाल भारद्वाज कबड्डी अजिंक्यपद स्पर्धेसाठी भारतीय महिलांचा संघ – अभिलाषा म्हात्रे ( कर्णधार ) , कांचनज्योती दीक्षित , कविता , मनप्रीत कौर , मारिया मोनिका , पायल चौधरी , प्रियांका , प्रियांका नेगी , रणदीप कौर खेरा , रितु , साक्षी कुमारी , सायली जाधव , शमा परवीन , सोनिया


भारताविरुद्धची कसोटी मालिका श्रीलंकेने २ - ० अशी गमावली आहे . उद्यापासून पल्लकेलेत या मालिकेतल्या तिसऱ्या आणि शेवटच्या कसोटीला सुरुवात होत आहे . या मालिकेत श्रीलंकेच्या खेळाडूंची कामगिरी फारशी चमकदार झाली नसली , तरी एका कारणामुळे श्रीलंकेचा संघ सध्या चांगलाच चर्चेत आला आहे . पहिल्या दोन कसोटीत ड्रिंक्स ब्रेकदरम्यान श्रीलंकेच्या संघाला पाणी पाजण्यासाठी खास महिला मैदानात उतरल्या होत्या . श्रीलंकेच्या संघाशी निगडीत असलेल्या ITW या कंपनीचे मालक भैरव शांथ यांनी यापाठीमागचं कारण सांगितलं . “आमच्या परंपरेशी निगडीत काही गोष्टींमध्ये आम्हाला बदल करायचे होते . तसचं मैदानात खेळाडूंमध्ये एक उत्साह निर्माण व्हावा याकरता काहीतरी नवीन गोष्ट करण्याचं आमच्या मनात होतं . यावरुनचं आम्हाली ही कल्पना मिळाली , आणि आम्ही तिचा मैदानात वापर केला . ” क्रिकेटच्या सामन्यात महिलांनी मैदानात ड्रिंक्स घेऊन येण्याची ही पहिली वेळ नाही . याआधी १९३८ साली इंग्लंड विरुद्ध ऑस्ट्रेलिया यांच्यात हेडिंग्ले येथील मैदानात खेळवल्या गेलेल्या कसोटीत अशाच प्रकारे महिलांनी खेळाडूंना चहा पाजला होता . भारत आणि श्रीलंका यांच्यातली तिसरी कसोटी उद्या पल्लकेले येथे खेळवली जाणार आहे . त्यामुळे या कसोटीत विजय संपादन करुन भारत मालिकेत निर्विवाद वर्चस्व गाजवतो का हे पहावं लागणार आहे .


चॅम्पियन्स करंडक स्पर्धेत ICC Champion Trophy 2017 इंग्लंडला पराभूत करत पाकिस्तानने अंतिम सामन्यात प्रवेश केला . त्यांनतर भारत IND आणि बांगलादेश BANGLADESH यांच्यात अंतिम सामन्यात कोण पोहोचणार हा निकाल लागण्यापूर्वीच सोशल मीडियावर भारत आणि पाकिस्तान यांच्यात पुन्हा एकदा सामना पाहायला मिळणार असल्याची चर्चा जोर धरताना दिसत आहे . दरम्यान , सध्याच्या घडीला सोशल मीडियाच्या माध्यमातून भारतीय क्रिकेट चाहते सरफराजला पाठिंबा देताना दिसत आहेत . पाकिस्तानी कर्णधार सरफराज अहमदच्या इंग्लिशवरुन त्याला ट्रोल केले जात असताना भारतीयांनी पुन्हा एकदा खिलाडूवृत्तीला सलाम केल्याचे काही फेसबुक पोस्टवरुन दिसून येते . इंग्रजी हे हुशारीचे प्रतिक नाही , असे भाष्य करत त्यांनी इंग्रजीवरुन सरफराजला ट्रोल करणाऱ्यांना प्रतित्युत्तर दिले आहे . भारत आणि पाकिस्तान यांच्यात रंगणाऱ्या सामन्याकडे नेहमीच हायव्होल्टेज सामना म्हणून पाहिले जाते . भारत आणि पाकिस्तान यांच्यात अंतिम सामना रंगल्यास याची पुन्हा एकदा प्रचिती येईल . मात्र सरफराजचे समर्थन करुन भारतीयांनी मैदानाबाहेरील खिलाडूवृत्ती काय असते हेच दाखवून दिले आहे . निरज शर्मा नावाच्या एका नेटिझनने सरफराजचे समर्थन करताना लिहिलंय की , इंग्रजी भाषेवर प्रभुत्व असणे हेच हुशारीचे लक्षण नाही . सरफराज चांगल्या पद्धतीने हिंदी बोलतो . त्याच्या देशासाठी तो चांगला खेळ खेळतो आहे . अशावेळी त्याला भाषेवरुन डिवचण्यात काहीच अर्थ नाही . सिताराम मिश्रा याने भारतीय असल्याचे सांगत सरफराजवर होणाऱ्या ट्रोलला प्रत्युत्तर दिले आहे . इंग्रजी येत नाही म्हणून काय झाले , तो क्रिकेटर आहे अॅंकर नाही , असे सांगत त्याने सरफराजवर होणाऱ्या ट्रोलवर खंत व्यक्त केली .


फैझ , अक्षय यांचे झुंजार शतक ; दुसऱ्या डावात छत्तीसगड ४ बाद २८ तब्बल तीन साखळी सामन्यांत विजयापासून वंचित विदर्भाला रणजी करंडक क्रिकेट स्पर्धेच्या चौथ्या सामन्यात छत्तीसगडविरुद्ध विजयाची संधी चालून आली आहे . फैझ फजल आणि अक्षय वाडकर यांच्या शतकी खेळीच्या जोरावर विदर्भाने पहिल्या डावात शंभर धावांची आघाडी घेत ६ बाद ३३२ धावांवर डाव घोषित केला . तिसऱ्या दिवसअखेर फलंदाजीला आलेल्या छत्तीसगडने चार बाद २८ धावा केल्या असून त्यांचा संघ अद्याप ७२ धावांनी पिछाडीवर आहे . विदर्भाच्या आदित्य ठाकरेच्या भेदक माऱ्यामुळे छत्तीसगडला पहिल्या डावात २३२ धावांपर्यंत मजल मारता आली . विदर्भाची सुरुवात मात्र निराशाजनक झाली . दोन गडी केवळ चार धावांवर बाद झाले . मात्र , कर्णधार फैझ व अक्षयने दुसऱ्या दिवशी संयमी खेळी साकारत विदर्भाचा डाव सांभाळला . दिवसअखेर ३ बाद ११९ धावांपर्यंत पोहोचवले . मात्र ४६ षटकांत ३ बाद अशी बिकट स्थिती असताना फैझ आणि अक्षयने २७२ धावांची भागीदारी करत विदर्भाला सन्माजनक धावसंख्या उभारण्यात मोलाचे योगदान दिले आणि तिसरा दिवस गाजवला . फैझ नाबाद ५३ आणि अक्षय ४८ धावांवर असताना तिसऱ्या दिवशीच्या खेळाला सुरुवात झाली . सामना सुरू होताच अक्षयने अर्धशतक पूर्ण केले . त्यानंतर सावधपणे खेळत त्याने २०८ चेंडूंत शतक झळकवले . त्यापाठोपाठ फैझनेही शतक पूर्ण केले . फैझला सुमित रुईकरने झेलबाद केले . फैझने ३०२ चेंडूत २१ चौकार आणि एक षटकारच्या मदतीने १४६ धावा केल्या . त्यानंतर रणजी करंडक स्पध्रेत पदार्पण करणारा मोहित काळे चार धावा करून परतला , तर ललित यादव ७ धावांवर बाद झाला . दरम्यान , शंभर धावांची आघाडी घेतल्यावर विदर्भाने डाव घोषित केला . अक्षय १४४ धावांवर नाबाद होता . दुसऱ्या डावात फलंदाजीला आलेल्या छत्तीसगडच्या सलामीवीर साहिल गुप्ताचा पहिल्या षटकाच्या दुसऱ्या चेंडूवर ललित यादवने त्रिफळा उडवला , तर यश ठाकूरने संजीत देसाईला चार धावावर बाद केले . आशुतोष सिंग आणि कर्णधार हरप्रीतसिंग भाटिया झटपट तंबूत रवाना झाले . दिवसअखेर छत्तीसगडने चार बाद २८ धावा केल्या असून ७२ धावांनी पिछाडीवर आहे . संक्षिप्त धावफलक


‘आपकी पेहचान आपके नाम से होती है… इनकी , इनके भाई के नाम से’ , या तगड्या संवादासह ‘हसीना पारकर’ या चित्रपटाचा टिझर प्रेक्षकांच्या भेटीला आला आहे . बहिण , आई , मुलगी की गँगस्टर ? हसीना पारकरची खरी ओळख काय आहे , हे या टिझरमधून सांगण्याचा प्रयत्न करण्यात आलाय . अपूर्व लाखिया दिग्दर्शित या चित्रपटाच्या टिझरमध्ये श्रद्धा कपूरने साकारालेली हसीना पाहताना डोळ्यांची पापणीही लवणार नाही . भारतीय गुन्हेगारी विश्वात दाऊद इब्राहिम या नावाची जी दहशत होती त्याचा प्रत्यक्ष आणि अप्रत्यक्षरित्या त्याच्या कुटुंबियांच्या राहणीमानावर काय परिणाम झाला होता याचीच झलक ‘हसीना पारकर’ या चित्रपटात दाखवण्यात आल्याचं म्हटलं जात आहे . एका बहिणीपासून सुरु झालेल्या हसीनाचा प्रवास ‘गॉडमदर’ आणि ‘गँगस्टर’पर्यंत येऊन कधी थांबला याचं प्रभावी चित्रण ‘हसीना…’ या चित्रपटात पाहायला मिळणार आहे . पण , त्याआधी प्रदर्शित झालेला हा टिझर चित्रपटाबद्दलची उत्सुकता आणखीनच वाढवत आहे . ‘अठ्ठासी केसेस दर्ज , पर कोर्टमे हाजरी सिर्फ एक बार’ असं म्हणत या टिझरमध्ये व्हॉईसओव्हरच्या माध्यमातून हसीनाचा त्या काळी असणारा दबदबा सर्वांसमोर आणण्याचा प्रयत्न करण्यात आला आहे . वाचा : जाणून घ्या अनुराग कश्यपच्या २३ वर्षीय गर्लफ्रेंडविषयी… या टिझरपूर्वी श्रद्धाची मुख्य भूमिका असणाऱ्या या चित्रपटाचं एक पोस्टर लाँच करण्यात आलं होतं . या पोस्टरमध्ये श्रद्धाच्या डोळ्यांत गडद सुरमा , सुरम्याच्या त्या रंगातूनही समोरच्याला घाबरवणारी भेदक नजर पाहायला मिळत होती . तिच्या या भूमिकेकडून अनेकांना बऱ्याच अपेक्षा आहेत . अर्थात श्रद्धानेही रुपेरी पडद्यावर हसीना साकारण्यासाठी बरीच मेहनत घेतल्याचंही पाहायला मिळालं होतं . सध्या हा चित्रपट प्रेक्षकांच्या भेटीला येण्यासाठी सज्ज झाला असून काही तासांच्या अवधीत रुपेरी पडद्यावर पुन्हा एकदा गुन्हेगारी विश्व , गँगवॉर आणि एका वेगळ्या मुंबईची झलक पाहायला मिळणार आहे असं म्हणायला हरकत नाही . अपूर्व लाखिया दिग्दर्शित या चित्रपटाची निर्मिती नाहिद खान करत असून , या चित्रपटातून दाऊद इब्राहिमच्या भूमिकेत खुद्द श्रद्धाचा भाऊच झळकणार आहे . सिद्धार्थ कपूर आणि श्रद्धा कपूर ही बहिण - भावाची जोडीसुद्धा या चित्रपटातील आकर्षणाचा विषय ठरत आहे . १८ ऑगस्टला हा चित्रपट प्रेक्षकांच्या भेटीला येणार आहे .


महिला विश्वचषक स्पर्धेत मिताली राजच्या नेतृत्वाखालील भारतीय संघाची विजयी घोडदौड सुरु आहे . श्रीलंकेविरुद्ध सलग चौथा विजय मिळविल्यानंतर भारतीय संघ शनिवारी दक्षिण आफ्रिकेविरुद्ध चार हात करण्यास सज्ज आहे . या सामन्यात भारतीय संघाच्या कामगिरीसोबतच कर्णधार मिताली राजवर क्रिकेट चाहत्यांच्या नजरा असतील . कारण मिताली महिला एकदिवसीय क्रिकेटमध्ये सर्वाधिक धावसंख्या उभारण्याच्या उंबरठ्यावर आहे . सध्याच्या घडीला इंग्लंडच्या कारलोट एडवर्डच्या नावे सर्वाधिक धावांचा विक्रम आहे . एडवर्डसने १९१ सामन्यांत ५९९२ धावा केल्या आहेत . एडवर्डला मागे टाकण्यासाठी मितालीला केवळ ३४ धावांची आवश्यकता आहे . मितालीने आतापर्यंत १८१ सामन्यांत ५९५९ धावा केल्या आहेत . यात पाच शतके आणि ४८ अर्धशतकांचा समावेश आहे . मितालीने २६ जून १९९९ मध्ये एकदिवसीय कारकिर्दीला सुरुवात केली होती . आयर्लंडविरुद्ध पदार्पणाच्या सामन्यात तिने शतकी खेळी केली होती . मितालीची मागील सामन्यातील कामगिरी पाहाता आजच्या सामन्यात ती विश्वविक्रमाला सहज गवसणी घालेल , असे वाटते . दक्षिण आफ्रिकेविरुद्ध मितालीचा हा १८२ वा सामना असून या सामन्यात तिने हा विक्रम नोंदवला तर महिला आंतरराष्ट्रीय क्रिकेटमध्ये भारताचा बोलबाला असेल . कारण गोलंदाजीमध्ये सर्वाधिक बळी मिळवणाऱ्यांच्या यादीत भारतीय गोलंदाज झूलन गोस्वामी अव्वल स्थानी आहे . या दोघीही सध्या भारतीय संघात आहेत . या दोन महिला खेळांडूशिवाय यंदाच्या विश्वचषकात सर्वाधिक सात बळी मिळवण्याचा करिश्मा देखील भारतीय महिलांनीच केला आहे . दिप्ती यादव आणि एकता बिष्ट यांनी आतापर्यंत स्पर्धेत सर्वाधिक बळी घेतले आहेत . दोघींच्या नावावर प्रत्येकी सात बळी आहेत . विश्वचषक स्पर्धेत भारतीय संघाने सलामीच्या सामन्यात बलाढ्य इंग्लंडला पराभूत केले . त्यानंतर वेस्ट इंडिज , पाकिस्तान आणि श्रीलंकेला पराभूत करुन भारतीय संघ स्पर्धेत अपराजित राहिला आहे . दक्षिण आफ्रिकेविरुद्धचा सामना जिंकून उपांत्य फेऱीत प्रवेश करण्याच्या इराद्यानेच मिताली ब्रिगेड आज मैदानात उतरेल .


दर आठवडय़ात किमान ४० मिनिटे वेगवान चालण्यामुळे स्त्रियांमधील हृदयविकाराचा धोका कमी होत असल्याचे नुकत्याच करण्यात आलेल्या संशोधनात स्पष्ट झाले आहे . स्त्रिया चालण्याव्यतिरिक्त अन्य व्यायाम करत असतील तर शरीराचे वजन आणि व्यायामाचा प्रकार यानुसार फायदे होत असल्याचे संशोधकांनी स्पष्ट केले आहे . जगभरातील ६ . ५ कोटी नागरिकांना हृदयविकाराचा त्रास आहे . या परिस्थितीत हृदय अतिशय कमकुवत होते . त्यामुळे शरीराला आवश्यक रक्तपुरवठा होण्यात अडचणी येतात . अमेरिकेतील ब्राऊन विद्यापीठातील सॉमवेल रास्ला यांनी हे संशोधन केले आहे . शारीरिक हालचालीमुळे हृदयविकाराचा धोका कमी होत असल्याचे आम्हाला ठाऊक होते . मात्र त्याच वेळी केवळ चालणे हा पुरेसा व्यायाम ठरू शकत नाही , असेही रास्ला म्हणाले . आमच्या संशोधनानुसार चालणे हा केवळ सहजशक्य व्यायाम नाही तर इतर सर्व प्रकारच्या व्यायामप्रकारांना हा महत्त्वाचा पर्याय आहे . त्यामुळे हृदयविकाराचा धोका कमी होतो , असेही ते म्हणाले . चालण्याच्या माध्यमातून आपण इतर व्यायामाद्वारे मिळवू शकतो तितकीच ऊर्जा मिळवू शकतो . चालण्याच्या व्यायामासाठी इतर कोणत्याही विशेष साहित्याची आवश्यकता भासत नाही आणि शरीरही तंदुरुस्त राहते . त्यामुळेच महिलांनी चालण्याच्या व्यायामशाळेत जाण्यास सुरुवात करावी किंवा चालण्याचा व्यायाम सुरू करावा , असेही संशोधकांनी सांगितले . या संशोधनासाठी दहा वर्षांच्या काळातील ८९ हजार महिलांच्या आरोग्याचा अभ्यास करण्यात आला आहे . ५० वर्षांपुढील महिलांना हृदयरोगाचा धोका कितपत आहे , या दृष्टीने संशोधकांनी अभ्यास सुरू केला होता .


पाचगणी येथे झालेल्या सोळा वर्षांखालील गटाच्या राष्ट्रीय सीरिज टेनिस स्पर्धेत एकेरीत मुलींच्या गटात पुण्याच्या शरण्या गवारेने विजेतेपद मिळविले . एमएसएलटीए आणि एआयटीएच्या मान्यतेने रवाईन हॉटेलच्या टेनिस कोर्टवर झालेल्या या स्पर्धेत मुलींच्या गटातील अंतिम लढतीत महाराष्ट्राच्या ( पुणे ) पाचव्या मानांकित शरण्या गवारेने दिल्लीच्या विपाशा मेहराचा ६ - २ , ४ - २ असा पराभव करून विजेतेपद मिळविले . सुमारे एक तास वीस मिनिटांपर्यंत चाललेल्या या सामन्यात शरण्या गवारेने सुरेख सुरवात करताना विपाशा मेहराची पहिल्याच गेममध्ये सर्व्हिस रोखली व स्वतःची सर्व्हिस राखून हा सेट ६ - २ असा जिंकून आघाडी मिळवली . दुसऱ्या सेटमध्ये सुरवातीला दोन्ही खेळाडूंनी आक्रमक खेळ केला व स्वतःच्या सर्व्हिस राखल्या . सामन्यात ४ - २ अशी स्थिती असताना विपाशाला बरे वाटत नसल्याने तिने लढत सोडून दिली . लक्ष्यचा पाठिंबा असलेली विजेत्या शरण्या गवारेचे यंदाच्या मोसमातील हे पहिलेच विजेतेपद असून , ती टेनिस एक्सलन्स अकादमीत आदित्य मडकेकर आणि कैफी अफजल यांच्या मार्गदर्शनाखाली सराव करत आहे . त्याआधी उपांत्य फेरीत शरण्या गवारेने सातव्या मानांकित गुजरातच्या भक्ती शहाचा ६ - १ , ६ - ० असा , तर दिल्लीच्या विपाशा मेहराने स्वरदा परबचा ६ - ३ , ६ - २ असा सरळ सेटमध्ये पराभव केला होता . या स्पर्धेचा बक्षीस समारंभ लगान व जोधा अकबरमधील अभिनेते अमिन हाजी यांच्या हस्ते झाला . या वेळी स्पर्धा संचालक जावेद सुनेसरा व वैशाली शेकटकर हे उपस्थित होते .


बॉलिवूडचा ‘दबंग’ खान ज्यालाही भेटतो तो त्याचा चाहता होऊन जातो असं म्हटल्यास अतिशयोक्ती होणार नाही . अमेरिकन मिक्स्ड मार्शल आर्टिस्ट आणि अभिनेता टायरन वूडलीसोबत असंच काहीसं झालंय . काही दिवसांपूर्वी टायरन वूडली भारतात आला होता . यावेळी त्याने सलमानसोबत काही काळ व्यतित केला . यानंतर तो सलमानच्या इतक्या प्रेमात पडलाय की त्याने सलमानसाठी एक विशेष ट्विट केलंय . ट्विटरवर टायरनने एक व्हिडिओ शेअर केला असून यामध्ये तो सलमानचा उल्लेख करताना दिसतोय . या व्हिडिओतून टायरनने सलमानचे आभार मानले आहेत . टायरनचा हा व्हिडीओ सलमाननंही ट्विटरवर शेअर करत त्याला टॅग केलंय . सलमानने या ट्विटमध्ये म्हटले की , ‘माझ्यासाठी हे शब्द वापरल्याबद्दल धन्यवाद . तुझ्या आजच्या फाइटसाठी शुभेच्छा . देवाचा आशिर्वाद तुझ्यावर कायम राहो ! ’ हा टायरन नेमका कोण हे अद्याप तुमच्या लक्षात आलं नसेल तर सलमानचा ‘सुलतान’ हा चित्रपट आठवा . या चित्रपटात टायरनने सलमानसोबत स्क्रीन शेअर केली . टायरनने रेसलरची भूमिका साकारली होती . सलमान काही दिवसांपूर्वीच मोरोक्कोत आगामी ‘टायगर जिंदा है’ या चित्रपटाचे शूटिंग पूर्ण करून भारतात परतला आहे . लवकरच तो ‘बिग बॉस’च्या अकराव्या सिझनच्या प्रोमोचं शूटिंग करणार आहे .


लोढा समितीकडून अनेक ताशेऱ्यांना सामोरे जावे लागलेल्या भारतीय क्रिकेट नियामक मंडळाला ( बीसीसीआय ) आणखी एक हादरा बसला आहे . आपल्या वर्चस्वाच्या स्थितीचा गैरवापर केल्याच्या कारणावरून ‘बीसीसीआय’ला भारतीय स्पर्धा आयोगाने ( काँपिटिशन कमिशन ऑफ इंडिया - सीसीआय ) ठोठावलेला ५२ कोटी २४ लाख रुपयांचा दंड कायम ठेवण्यात आला आहे . आयपीएलच्या प्रसार माध्यम हक्कांच्या संदर्भात निकोप स्पर्धा निर्माण होण्याच्या विरोधात कार्यवाही केल्याचा ठपका ठेवण्यात आला . ‘सीसीआय’ने याविषयी ४४ पानांचा अहवाल दिला आहे . दंडाची रक्कम ‘बीसीसीआय’च्या गेल्या तीन आर्थिक वर्षांतील संबंधित उत्पन्नाच्या ४ . ४८ टक्के आहे . या कालावधीतील सरासरी रक्कम ११६४ . ७ कोटी रुपये आहे . आयपीएल प्रसार माध्यम हक्क कराराच्या तरतुदींचा ‘बीसीसीआय’ने सर्रास भंग केला . प्रक्षेपण हक्कांसाठी निविदा सादर करणाऱ्या कंपन्यांचे व्यावसायिक हितसंबंध जपण्याचा तसेच आपल्या आर्थिक हितासाठी हेतुपुरस्सर कार्यवाही केली . या खटल्यासाठी मार्केट म्हणून ‘सीसीआय’ने भारतातील व्यावसायिक स्थानिक क्रिकेट स्पर्धा - उपक्रमांचे संघटन विचारात घेतले . ‘बीसीसीआय’ही नफा कमावणारी संस्था नाही . त्यांचे उत्पन्न पुन्हा क्रिकेटसाठी गुंतविले जाणे अपेक्षित आहे . कोणत्याही क्रीडा संघटनांचे हे नियमित काम असते . ‘बीसीसीआय’ने सुचविल्याप्रमाणे याची तीव्रता कमी करता येत नाही . आयपीएलसारख्या स्थानिक लीगच्या संयोजनाचा कोणताही प्रस्ताव नाकारल्याचा प्रकार प्रत्यक्ष घडला नाही असा युक्तिवाद करण्यात आला . त्यात ‘सीसीआय’ला कोणतेही तथ्य आढळले नाही . फेब्रुवारी २०१३ मध्ये याच संस्थेने ‘बीसीसीआय’ला ५२ कोटी २४ लाख रुपये इतक्याच रकमेचा दंड ठोठावला होता . तेव्हाच्या तुलनेत ‘बीसीसीआय’चे उत्पन्न थोडे जास्त आहे . यानंतरही दंडाची रक्कम कायम ठेवण्याचा आदेश ‘सीसीआय’ने दिला . तेव्हा ‘बीसीसीआय’ने अपील केले होते . त्या वेळी स्पर्धा ॲपीलीय लवादाने हा दंडाचा निर्णय तूर्त बाजूला ठेवून त्यावर फेरविचार करायचा आदेश दिला होता . हे फेब्रुवारी २०१५ मध्ये घडले होते . त्यानंतर ‘सीसीआय’च्या महासंचालकांनी पुढील चौकशी केली होती . त्यांनी पूरक चौकशी अहवाल मार्च २०१६ मध्ये केला होता . त्याच तसेच त्यावर ‘बीसीसीआय’ने मांडलेली बाजू विचारात घेऊन ‘सीसीआय’ने हा नवा आदेश दिला . मक्तेदारीचे दशक . . . ‘बीसीसीआय’ने दहा वर्षांच्या कालावधीत ‘आयपीएल’ची मक्तेदारी राखली . त्यासाठी सर्व संभाव्य स्पर्धा संपुष्टात आणली . अशाच प्रकारच्या स्पर्धेच्या प्रस्तावाची अपेक्षा ‘बीसीसीआय’ किंवा इतर कुणालाही करता येणार नाही , स्पर्धेची संधी नाकारणे हे मक्तेदारीच्या गैरवापराची गंभीर स्वरूपाचे उदाहरण आहे . असा ठपका ठेवण्यात आला आहे .


आयपीएलला क्रिकेटसोबतच ग्लॅमर आणि मनोरंजनाचा तडका असल्याने स्पर्धेची लोकप्रियता प्रचंड आहे . क्रिकेट क्षेत्रात समालोचन आणि सूत्र संचालनात पुरूषांची मक्तेदारी मोडून काढत आयपीएलमधून आपल्याला ग्लॅमरस सूत्रसंचालिका देखील पाहायला मिळाल्या . त्यात आयपीएलच्या यंदाच्या पर्वात सूत्रसंचालक अर्चना विजया हिचे पुनरागमन झाले . मागील पर्वात अर्चना विजया आयपीएलपासून दूर होती . पण यंदा तिच्या पुनरागमनापेक्षा तिचे एक छायाचित्र चर्चेचा विषय ठरत आहे . अर्चना विजया हिचे रॉयल चॅलेंजर्स बेंगळुरू संघाचा कर्णधार विराट कोहलीसोबतचे छायाचित्र सोशल मीडियावर व्हायरल झाले . छायाचित्रात विराटच्या ‘नजरे’वरून नेटिझन्सने विविध तर्कवितर्क लढवण्यास सुरूवात केली . अर्थात याचा खूप मोठा फटका अर्चना विजया हिला बसला . नेटिझन्सच्या कमेंट्समुळे ती दुखावली गेली . सोशल मीडियावर व्हायरल झालेल्या या छायाचित्रात अर्चनाचे लक्ष कॅमेरात असून , ती विराटचा मुलाखत घेताना दिसते . पण त्याच विराटचे लक्ष अर्चनाच्या जीन्सकडे असल्याचे तर्कट मांडून नेटिझन्सने हे छायाचित्र चांगलेच व्हायरल केले आहे . नेटिझन्सना त्रासलेल्या अर्चनाने सोशल मीडियावर स्पष्टीकरण देत आपला संताप देखील व्यक्त केला . ”लोक हेडलाईनसाठी काहीही तर्क लढवतात याचा खरंच मला खूप मोठा धक्का बसला . खरंच एखाद्याला बदनाम करण्यासाठी लोक इतके भुकलेले असू शकतात ? ” , असा सवाल उपस्थित करत अर्चनाने नेटिझन्सला फटकारले आहे . ”आम्ही रॅपिड फायर राऊंड खेळत होतो . तेव्हा विराट माझ्या नकळत प्रश्नांची उत्तर पाहण्याचा प्रयत्न करत होता . माझ्या हातात रॅपिड फायरसाठीचे प्रश्नोत्तरांचे कार्ड होते त्याकडे विराट पाहात होता . ” , असे स्पष्टीकरणही अर्चना दिले . अर्चनाने यावेळी कोहलीचे कौतुक देखील केले . ”विराटने एक उत्कृष्ट क्रिकेटपटू म्हणून खूप प्रगती केली . त्याचा क्रिकेटप्रतीच्या शिस्तीचे सर्वच चाहते आहेत . तो खूप स्पष्ट आणि मनमोकळा व्यक्ती आहे . मला पाहिल्यानंतर त्याने पटकन ओळखही दाखवली . आमच्यात छान गप्पा रंगल्या . ” , असे अर्चनाने सांगितले .


आहाराचे नियोजन किंवा व्यायाम केल्यानंतरही वाढणारे वजन कमी होत नसेल तर लठ्ठपणाच्या समस्येविरोधात ब्रिटिश संशोधकांनी उपाय शोधून काढला आहे . संशोधकांनी असा एक पदार्थ शोधून काढले आहे , ज्यामुळे या समस्येपासून काही अंशी दिलासा मिळण्याची शक्यता आहे . संशोधकांनी एका उंदरावर याचे परीक्षण करताना हा पदार्थ ग्रहण केल्याने या प्राण्यांच्या शरीरातील अतिरक्त वजन कालांतराने कमी झाल्याचे दिसून आले . यासाठी शरीरातील आनुवंशिक घटकदेखील मदतशीर ठरतात . कारण शरीरातील अतिरिक्त चरबी नष्ट करण्यासाठी आहाराचे नियोजन हे जरी काही लोकांसाठी गुणकारक ठरत असले तरी अशा प्रकारच्या उपचारांमधून घडणारे वर्तणुकीतील बदल जे सर्वसाधारण लोकसंख्येला दीर्घकाळ करणे शक्य नसल्याचे स्पष्ट आहे . संशोधकांना असे आढळून आले की , शरीरातील एसआरएसएफआय , एसआरएसएफ ५ आणि एसआरएसएफ ६ या प्रथिनांमुळे आणि लठ्ठपणा वाढवण्यासाठी कारणीभूत ठरणाऱ्या आहारामुळे उंदराच्या शरीरातील अतिरिक्त वजन वाढल्याचे स्पष्ट झाले आहे . यासाठी एसआरएसएफआय या घटकाला प्रतिबंधित केल्यास लठ्ठपणा वाढण्यासाठी कारणीभूत ठरणाऱ्या घटकांना रोखणे सहज शक्य आहे , असे संशोधकांनी सांगितले . हे संशोधन ‘ओबेसिटी’ या नियतकालिकेत प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


20 आंतरराष्ट्रीय क्रिकेट सामन्यात भारताने इंग्लंडवर मिळविलेला सफाईदार विजय अत्यंत आनंददायक होता . एखादी सुसज्ज सुपर कार वेगाने जाण्याची अपेक्षा असते . अशा कारच्या इंजिनाचा वेग काही वेळाकरता कमी होतो , पण टॉप गिअर टाकताच इंजिन धडाडते आणि सुपरकार पुन्हा दिमाखात दौडू लागते . भारतीय संघाची कामगिरी अशीच होती . संघाच्या कारचे सुकाणू होते कर्णधार विराटकडे . त्याने अगदी सुस्पष्ट आणि दमदार नेतृत्व केले . आता दौरा पुढे सरकत जाईल तेव्हा संघाकडून केवळ सरस कामगिरीची अपेक्षा बाळगणे योग्य ठरेल . काही जणांकडून अपेक्षित असलेली सर्वोत्तम कामगिरी झाली नसतानाही संघ इतक्या सहज जिंकू शकत असेल तर मग अपेक्षा उत्तुंगच राहतील . इंग्लंडमध्ये बहुतेक वेळा स्वेटर घालून खेळावे लागते , पण सामन्याच्यादिवशी भारतात उन्हाळ्यात असतो तसा लख्ख सूर्यप्रकाश होता . त्यामुळे भारतीय खेळाडू आनंदाने " ऍक्शन ' मध्ये आले . अशा हवामानाचे कदाचित इंग्लंडच्या संघाला आश्चर्य वाटले असेल . भारतीय पाठीराख्यांनी मोठ्या संख्येने गर्दी करणे मात्र त्यांना अपेक्षित होते . त्यांना अपेक्षा नव्हती ती कुलदीप यादवच्या जादूची . कुलदीपने इंग्लंडच्या फलंदाजांना कळसूत्री बाहुल्यांप्रमाणे नाचविले . त्याने टाकलेल्या चेंडूच्या " टर्न ' चा अंदाज चुकल्यामुळे बेअरस्टॉ आणि ज्यो रुट पुढे सरसावले आणि अखेरीस चकले . मनगटाचा कलात्मक वापर करणाऱ्या फिरकी गोलंदाजांसमोर इंग्लंडचे फलंदाज कसे झगडतात हे माहीत असलेल्यांच्या चेहऱ्यावर त्यामुळे चांगलेच हसू उमटले . चहल कदाचित नवा चेंडू व्यवस्थित " ग्रीप ' करू शकला नसावा . त्यामुळे तो सर्वोत्तम मारा करू शकला नाही . बटलरचा तडाखा सुरू होताच कुलदीपला पाचारण करण्यात आले . मग त्याच्या जादूमुळे सामन्याचे पारडे क्षणार्धात फिरले . त्यानंतर एका अशा फलंदाजाने " मास्टरपीस ' ची छोटेखानी झलक सादर केली , जो येत्या काळात भारतीय क्रिकेट गाजविणार आहे . ऑस्ट्रेलिया दौऱ्यात पदार्पणात मिचेल जॉन्सनच्या अत्यंत भेदक माऱ्याचा खंबीरपणे सामना केल्यापासून राहुलचा दर्जा वेगळाच दिसला आहे . राहुल इंग्लंडच्या गोलंदाजीची चौफेर धुलाई करीत असताना श्वास रोखला गेला होता . फलंदाजीसाठी आपला क्रम येण्याच्या प्रतीक्षेत असलेला कर्णधार विराटसुद्धा " डगआउट ' मध्ये टाळ्या वाजवीत होता . इंग्लंडच्या आव्हान नसलेल्या गोलंदाजीला सामोरे जाताना रोहित शर्मा " बोअर ' होऊन बाद झाला . मग विराटला आणखी जवळून ही खेळी पाहता आली . ही कामगिरी विजयाची अपेक्षा वाढविणारी आहे . इंग्लंड संघाने वेगाने बोध घेतला नाही आणि हवामानात अचानक बदल झाला नाही , तर हा मोसम भारतासाठी उत्साहवर्धक ठरण्याची अपेक्षा आहे .


राजस्थानातील जयपूर शहरात पार पडणाऱ्या शंकर निराश स्मृती राष्ट्रीय कबड्डी स्पर्धेवरुन कबड्डीला संघटनात्मक वादाची कीड लागल्याचं समोर आलेलं आहे . New Kabaddi Federation या संस्थेतर्फे आयोजित करण्यात आलेल्या स्पर्धेला अखिल भारतीय कबड्डी महासंघाने आपला आक्षेप घेतला आहे . ५ - ८ जानेवारीदरम्यान ही स्पर्धा जयपूरमध्ये पार पडणार होती . मात्र स्थानिक राज्य कबड्डी असोसिएशनचे सचिव गोविंद शर्मा यांनी या स्पर्धेचं आयोजन बेकायदेशीर पद्धतीने होत असल्याचं म्हटलं आहे . अमॅच्युअर कबड्डी फेडरेशन ऑफ इंडिया या संस्थेच्या अध्यक्षा डॉ . मृदुल भदोरीया यांनी राजस्थानमधील या स्पर्धेविरोधात राज्य आणि केंद्र क्रीडा मंत्रालयाकडे तक्रार केली आहे . या तक्रारीवरुन क्रीडा मंत्रालयाने तात्काळ पावलं उचलत जयपूर पोलिसांना शंकर निराश स्मृती राष्ट्रीय कबड्डी स्पर्धेला देण्यात आलेली परवानगी तात्काळ रद्द करण्याचे आदेश दिले आहेत . New Kabaddi Federation या संस्थेतर्फे आयोजित करण्यात आलेली ही स्पर्धा बेकायदेशीर असून यात कोणत्याही खेळाडूने सहभागी होऊ नये यासाठी सर्व संबंधीत संस्थांना आदेश देण्यात आल्याचं शर्मा यांनी म्हटलं आहे . या प्रकारानंतर राजस्थान क्रीडा मंत्रालयाने जाहीर केलेल्या आदेशानुसार राजस्थान कबड्डी असोसिएशन संघटना ही अधिकृत संस्था असून इतर कोणत्याही संस्थेला राज्यात स्पर्धा आयोजित करण्याचे अधिकार देण्यात आलेले नाहीयेत . New Kabaddi Federation संस्थेने आयोजित करण्यात आलेल्या स्पर्धेला राष्ट्रीय कबड्डी असं नाव दिलं होतं . मात्र अधिकृत संघटनेतर्फे घेण्यात आलेल्या राष्ट्रीय कबड्डी स्पर्धेत काही महिन्यांपूर्वी महाराष्ट्राने अंतिम फेरीत सेनादलावर मात करुन ११ वर्षांनी विजेतेपद मिळवलं होतं . त्यामुळे जयपूरमध्ये आयोजित करण्यात आलेल्या स्पर्धेला कोणतही महत्व नसल्याचं क्रीडा मंत्रालयाने स्पष्ट केलं आहे .


मेलबर्न : सलग दोन कसोटी सामने जिंकल्यानंतरही ऑस्ट्रेलिया संघ आणि कर्णधार स्टिव्ह स्मिथ यांना टीकेचे धनी होण्याची वेळ आली आहे . क्रिकेट तज्ज्ञ आणि चाहतेच नाहीत , तर आता थेट उपकर्णधार डेव्हिड वॉर्नरनेही यात उडी घेतली असून , स्मिथ एक विचित्र कर्णधार असल्याचे त्याने म्हटले आहे . पाकिस्तानला विजयासाठी 490 धावांचे आव्हान देऊनही ऑस्ट्रेलियाला केवळ 39 धावांनी विजयावर समाधान मानावे लागले होते . मोठा विजय मिळविण्यात अपयश आल्यामुळेच विजयानंतरही स्मिथला टीकेचा रोष सहन करावा लागत आहे . पहिल्या डावात पाकिस्तान 287 धावांनी पिछाडीवर असतानाही त्यांना फॉलो ऑन न देण्याच्या निर्णयापासून ते दुसऱ्या डावातील क्षेत्ररचना आणि गोलंदाजीतील बदल या सर्वांमध्ये स्मिथने असंख्य चुका केल्या , असेच सर्वांचे म्हणणे आहे . दुसऱ्या कसोटी क्रिकेटच्या पार्श्वभूमीवर पत्रकारांशी बोलताना वॉर्नर म्हणाला , ' ' स्मिथचे निर्णय विचित्र होते . त्याच्याकडे नियोजनच नव्हते . व्यूहरचनादेखील चुकीची होती . नॅथन लियॉनचा वापरही त्याने अत्यंत चुकीच्या पद्धतीने केला . एकवेळ सामना हातातून निसटल्यासारखे वाटत होते . विजय मिळाला म्हणून बचावलो . ' ' वॉर्नरने या वेळी पाकिस्तानच्या जिगरबाज प्रवृत्तीचे तोंडभरून कौतुक केले . तो म्हणाला , ' ' मोठ्या आव्हानाचा पाठलाग करताना त्यांच्याकडे नियोजन होते . त्यांनी त्यांची खेळी केली . ते विजयाच्या स्थितीत कधीच नव्हते . पण , त्यांनी सामना पाचव्या दिवसापर्यंत नेला . विजयाची स्थिती निर्माण केली . या पराभवातूनही त्यांना आत्मविश्वास मिळाला असेल , असे वाटेल . ' ' विजयानंतरही होत असलेल्या टीकेमुळे आता दुसऱ्या कसोटी सामन्यासाठी ऑस्ट्रेलिया संघात बदल अपेक्षित मानले जात आहेत . फलंदाज निक मॅडिन्सन याच्या जागी अष्टपैलू हिल्टन कार्टराईट याला संधी मिळण्याची शक्यता नाकारता येत नाही . सर्व परिस्थिती आणि घडलेल्या घटना या तज्ज्ञांच्या समोर आहेत . निर्णय त्यांनीच घ्यायचा आहे . सर्व बाजूंनी छाननी करून ते निर्णय घेतील . त्यांचा निर्णय आम्हाला बंधनकारक असेल . - डेव्हिड वॉर्नर , ऑस्ट्रेलियाचा उपकर्णधार


चित्रपट , नाटक व मालिका या तिन्ही क्षेत्रांत काम केलेल्या अभिनेत्री हिमानी शिवपुरी बऱ्याच कालावधीनंतर छोट्या पडद्यावर पुनरागमन करत आहेत . त्या ऍण्ड टीव्हीवरील " एक विवाह ऐसा भी ' मालिकेत सासूच्या भूमिकेत दिसणार आहेत . " एक विवाह ऐसा भी ' मालिकेची कथा दोन सासूंसोबत राहाव्या लागणाऱ्या एका मुलीवर आधारित आहे . याबाबत हिमानी यांनी सांगितले की , या मालिकेची संकल्पना काहीशी वेगळी आहे . तसेच ही मालिका आश्वासक वाटल्याने मी या कामासाठी हो म्हणाले . या भूमिकेशी मी स्वतःला जोडू शकते . ही मालिका नेहमीच्या मालिकांपेक्षा वेगळी आहे . त्यामुळे प्रेक्षकांना ही मालिका आवडेल , अशी मला आशा आहे .


रिओ ऑलिम्पिक स्पध्रेत ३००० मीटर स्टीपलचेस प्रकाराच्या अंतिम फेरीत प्रवेश करणारी मराठमोळी धावपटू ललिता बाबर लवकरच विवाहबंधनात अडकणार आहे . डॉ . संदीप भोसले यांच्याशी ललिता बाबरचा साखरपुडा झाला . डॉ . भोसले हे भारतीय महसूल सेवेत कार्यरत आहेत . दोघांनीही एकमेकांना पहिल्या भेटीतच पसंत केल्याचे सांगितले जात आहे . ३००० मीटर स्टीपलचेस प्रकारात ललिता बाबर हिच्या नावावर राष्ट्रीय विक्रमाची नोंद असून ती आशियातील सर्वोत्कृष्ट महिला धावपटू आहे . ललिता बाबर हिने रिओ ऑलिम्पिकमध्ये स्टीपलचेस प्रकारात अंतिम फेरी गाठून सर्वांचे लक्ष वेधून घेतले होते . राज्य सरकारने ललिताच्या कामगिरीची दखल घेत तिला शासकीय सेवेत देखील सामावून घेतले होते . ललिता ही महाराष्ट्राच्या सातारा जिल्ह्यातील मोही गावची असून , तिला आपल्या खेडेगावात शाळेत जाताना दररोज ४ किमी अंतर चालत कापावे लागत असे . येथूनच तिच्या करिअरच्या प्रवासाला सुरूवात झाली . खडतर आव्हानांना तोंड देऊन यशोशिखर गाठलेल्या ललिताने सुप्रसिद्ध मुंबई मॅरेथॉन स्पर्धा जिंकण्याची हॅट्ट्रीक साधली आहे . वैयक्तिक आयुष्यात आता ती लवकरच आपल्या नव्या इनिंगला सुरूवात करणार आहे . ललिता आणि संदीप यांचा विवाह पारंपारिक पद्धतीत होणार असल्याची माहिती आहे .


" एमएस धोनी ' फेम अभिनेता क्रांती प्रकाश झा आता स्वामी रामदेव यांची भूमिका साकारणार आहे . ते दिसायला रामदेवबाबांसारखे असून त्यांच्याप्रमाणेच कठीण योगासने अगदी सहजपणे करू शकतात . " स्वामी रामदेव - एक संघर्ष ' या मालिकेत स्वामी रामदेव यांच्या अज्ञातवासातून एक नावाजलेले विख्यात गुरू , मोठे व्यावसायिक आणि राष्ट्रीय आयकॉन बनण्यापर्यंतचा प्रेरणादायी प्रवास रेखाटण्यात आला आहे . यात मालिकेची सहनिर्मिती अजय देवगण फिल्म प्रॉडक्शन्स आणि वॉटरगेट प्रॉडक्शन यांची आहे . या मालिकेसाठी प्रॉडक्शन हाऊसला स्वामी रामदेव यांच्यासारखा दिसणारा आणि हावभाव अगदी उत्तमपणे पडद्यावर साकारू शकेल , अशा ताज्या चेहऱ्याची गरज होती . अखेर ती गरज क्रांती प्रकाश झा यांनी पूर्ण केली . याबाबत क्रांती प्रकाश झा म्हणाले , " " स्वामी रामदेव यांच्यासारखे अष्टपैलू व्यक्तिमत्त्व साकारणे हे एक आव्हान आहे . उत्तम अभिनय करण्यासाठी मी सर्वतोपरी प्रयत्न करणार आहे .


मुंबई : आपल्या वेगळ्या शैलीने अन् थाटाने सर्वांचे लक्ष वेधून घेणारा " बंदूक्या " हा सध्याचा बहुचर्चित चित्रपट येत्या १ सप्टेंबर २०१७ रोजी संपूर्ण महाराष्ट्रभर प्रदर्शित होत आहे . बंदूक्याचे मोशन पोस्टर " बंदूक्या " चित्रपटाचे भन्नाट पोस्टर , खळबळ माजवणारे मोशन पोस्टर किव्वा सोशल नेटवर्किंग साईट वरून धुमाकूळ घालणाऱ्या विविध पोस्ट असो , सर्वच बाबतीत अव्वल ठरलेला हा चित्रपट आता महाराष्ट्राच्या चोखंदळ प्रेक्षकांची वाहवा मिळवण्यासाठी सज्ज झाला आहे . खास " जुंदरी झटका " म्हणून स्वतंत्र ओळख असणाऱ्या जुन्नरकडच्या निखळ - विनोदी तसेच रांगड्या असे विविध पैलू असलेल्या " अन टच " गावरान बोलीभाषेचा वापर प्रामुख्याने चित्रपटात झाल्यामुळे हा चित्रपट प्रेक्षकांचे खळखळून मनोरंजन करणारा ठरणार आहे . ६ नामांकनं आणि त्यातून सर्वोत्कृष्ट संवाद , सर्वोत्कृष्ट कथा , सर्वोत्कृष्ट ग्रामीण चित्रपट , सर्वोत्कृष्ट स्त्री कलाकार पदार्पण या निवडक ४ खास पुरस्कारांचा आत्ताच पार पडलेल्या ५४ व्या महाराष्ट्र राज्य चित्रपट पुरस्कार सोहळ्यात मान मिळविला . या पुरस्कारांनी " बंदूक्या " ची उंची आणखीनच उंचावली आहे . शिवराळ भाषेमुळे चर्चिला जाणारा " बंदूक्या " हा एका विशिष्ट समाजात पिढ्यान पिढ्या चालत आलेल्या आणि आजही अस्तित्वात असलेल्या एका विशिष्ट प्रथेवर भाष्य करणारा चित्रपट असल्याचे कळते . राहुल मनोहर चौधरी या दिग्दर्शकाने सहज भूमिकेला शोभतील अशा काही खास कलाकारांची निवड केली आहे . निर्माते राजेंद्र बोरसे आणि प्रतिभा बोरसे यांच्या वर्षा सिने व्हिजनची निर्मिती असलेल्या " बंदूक्या " मध्ये अभिनेत्री अतिशा नाईक , अभिनेता शशांक शेंडे , नामदेव मुरकुटे , निलेश बोरसे यांच्यासह अमोल बागुल , तन्मयी चव्हाणके , उन्नती शिखरे यांच्या सिनेमात प्रमुख भूमिका आहेत . निलेश बोरसे या अभिनेत्याचं चित्रपट क्षेत्रात प्रथम पदार्पण असल्याने मराठी सिनेसृष्टीला एक नवीन चेहरा मिळणार आहे . गावरान बोलीभाषेमुळे या सिनेमाचा एक वेगळाच ठसका पोट धरून हसता हसता शेवटी अंतर्मुख करणारा आहे . अस्सल मनोरंजनाचा आस्वाद देता देता मधूनच चिमटा काढून जाणाऱ्या या चित्रपटाची गाणी अगदी अव्वल झाली आहेत . सध्या सर्वत्र वाजत - गाजत असलेलं " माझा ईर " हे महाराष्ट्राचा लाडका गायक आदर्श शिंदेच्या रांगड्या आवाजातलं गाणं सहज आपल्या तालावर थिरकायला भाग पाडतं . " आता सोसना " हे सिनेमातील अतिशय वेगळ्या धाटणीचं गाणं सुप्रसिद्ध गायक जावेद अली आणि गायिका महालक्ष्मी अय्यर यांच्या सुमधुर आवाजात सजलं आहे . मराठी चित्रपट पुन्हा - पुन्हा उंच भरारी घेत आहे हे " बंदूक्या " च्या निमित्ताने पुन्हा अनुभवायला नक्की मिळेल यात शंका नाही . .


आशियाई मैदानी स्पर्धा पदकांची हॅट्ट्रिक करण्याच्या जिद्दीने उतरलेल्या द्युती चंदला आशियाई मैदानी स्पर्धेतील २०० मीटर धावण्याच्या शर्यतीत पदकापासून वंचित राहावे लागले . द्युतीने अंतिम फेरीत स्थान मिळवीत पदकाच्या आशा उंचावल्या होत्या , मात्र अंतिम फेरीत तिला चौथ्या क्रमांकावर समाधान मानावे लागले . तिला ही शर्यत पूर्ण करण्यास २३ . ५९ सेकंद वेळ लागला . तिने याआधी या स्पर्धेतील १०० मीटर धावणे व ४ बाय १०० मीटर रिले शर्यतीत कांस्यपदक मिळवले होते . तिची सहकारी श्रावणी नंदाला २०० मीटर शर्यतीत पाचवे स्थान मिळाले . तिने हे अंतर २३ . ६७ सेकंदांत पार केले . कझाकिस्तानच्या व्हिक्टोरिया झिबकिनाने हे अंतर २३ . १० सेकंदांत पूर्ण करीत सुवर्णपदक जिंकले , तर श्रीलंकेच्या रुमेशिकाकुमारी राथनाने रौप्यपदक मिळवताना २३ . ४३ सेकंद वेळ नोंदवली . व्हिक्टोरियाची सहकारी ओल्गा सॅफ्रोनोवाला कांस्यपदक मिळाले . तिने हे अंतर २३ . ४७ सेकंदांत पूर्ण केले . पुरुषांच्या २०० मीटर धावण्याच्या शर्यतीत भारताच्या अमियाकुमार मलिकला सातवे स्थान मिळाले . त्याने हे अंतर २१ . ०३ सेकंदांत पार केले . चीन तैपेईच्या यांग चुनशियानने ही शर्यत २० . ६६ सेकंदांत जिंकली . दक्षिण कोरियाचा पार्क बुंगोगो ( २० . ७६ सेकंद ) व कतारचा फेमी दोवून ( २० . ७९ सेकंद ) यांना अनुक्रमे रौप्य व कांस्यपदक मिळाले .


भारताचा अव्वल दर्जाचा भालाफेकपटू देविंदर सिंग कांग हा उत्तेजक चाचणीत दोषी आढळल्यामुळे त्याच्यावर निलंबनाची कारवाई करण्यात आली आहे ; परंतु त्याच्यावर चार वर्षांकरिता बंदी घातली जाण्याची शक्यता आहे . गतवर्षी नोव्हेंबरमध्ये आंतरराष्ट्रीय हौशी अॅथलेटिक्स महासंघाने ( आयएएएफ ) घेतलेल्या चाचणीत तो दोषी आढळला आहे . महासंघाच्या अॅथलेटिक्स समन्वय समितीतर्फे पतियाळा येथे काही खेळाडूंची चाचणी घेतली होती . कांगवर चार वर्षांची बंदी घातली गेली तर त्याची अॅथलेटिक्स कारकीर्द धोक्यात येण्याची शक्यता आहे . यंदा राष्ट्रकुल क्रीडा व आशियाई क्रीडा स्पर्धा होणार आहेत . २०२० मध्ये टोकियो येथे ऑलिम्पिक स्पर्धा आयोजित केली जाणार आहे . या सर्व स्पर्धासह अनेक आंतरराष्ट्रीय स्पर्धामध्ये तो भाग घेऊ शकणार नाही . कांग हा राष्ट्रकुल व आशियाई क्रीडा स्पर्धेतील संभाव्य पदक विजेता खेळाडू मानला गेला होता . गतवर्षी त्याने लंडन येथे झालेल्या जागतिक अजिंक्यपद स्पर्धेत अंतिम फेरीत स्थान मिळवले होते . अशी कामगिरी करणारा तो पहिला भारतीय खेळाडू होता . तो जर्मन प्रशिक्षक उवे हॉन यांच्या मार्गदर्शनाखाली सराव करीत होता . आयएएएफने भारतीय अॅथलेटिक्स महासंघास कांगसंबंधी सविस्तर अहवाल सादर केला आहे . तो दोषी आढळल्यामुळे पतियाळा येथे नुकत्याच झालेल्या ग्रां . प्रि स्पर्धेतही त्याला भाग घेण्यास मनाई करण्यात आली , तसेच त्याची राष्ट्रीय शिबिरातूनही हकालपट्टी करण्यात आली आहे . आयएएएफच्या उपसमितीने घेतलेल्या चाचणीत दोषी आढळलेला कांग हा पहिला भारतीय खेळाडू आहे . आयएएएफने कांगवर तात्पुरती निलंबनाची कारवाई केली आहे . मात्र उत्तेजकाच्या दुसऱ्या चाचणीतही तो दोषी आढळला तर त्याला राष्ट्रीय उत्तेजक प्रतिबंधक समितीपुढे चौकशीला उपस्थित राहावे लागेल व त्यानंतर त्याच्यावर नियमानुसार कारवाई केली जाईल .


देशात सध्या पाचशे आणि हजारच्या नोटबंदीच्या निर्णयावर जोरदार चर्चा रंगताना दिसत आहे . बँक आणि एटीएमसमोर दिसणाऱ्या लांब रांगा , दोन हजार रुपयाच्या नोटेवरील रंग उडाल्याची चर्चा यामुळे सरकारच्या निर्णयावर काही प्रमाणात विरोध देखील केला जात आहे . तर दुसरीकडे देशातील भ्रष्टाचारावर उपचार म्हणून मोदींच्या निर्णयाचे अनेक क्षेत्रातून स्वागत देखील केले जात आहे . सामान्य जनता , बॉलिवूड आणि खेळाच्या मैदानात मोदींच्या निर्णयाला बळ दिले जात असताना आणखी एका लोकप्रिय खेळाडूने मोदींना पाठिंबा दिला आहे . भारताला ऑलिम्पिकमध्ये पदक मिळवून देणारी महिला बॉक्सर मेरीकोमने नोटबंदीच्या निर्णयाचे स्वागत केले . देशातील भ्रष्टाचाराच्या पार्श्वभूमीवर मोदींनी घेतलेला निर्णय योग्य असल्याचे मेरीकोमने म्हटले . या निर्णयानंतर जनतेला काही प्रमाणात त्रास सहन करावा लागत आहे , मात्र ५०० आणि १००० रुपयाच्या नोटाबंदीमुळे कमी पैशात जगण्याचा वेगळा अनुभव देणारा क्षण असल्याचे मत मेरी कोमने व्यक्त केले . ८ नोव्हेबरला पंतप्रधान नरेंद्र मोदी यांनी ५०० आणि १००० रुपयांच्या नोटा बंद करण्याचा निर्णय जाहीर केला . या निर्णयानंतर आपल्या कष्टाच्या पैशाला पुन्हा मुल्यप्राप्त करुन देण्यासाठी नागरिकांनी बँका आणि डाक कार्यालयातील लांबच्या लांब रांगाचे चित्र अद्यापही कायम आहे . मेरी कोमने २०१२ मध्ये लंडन येथे झालेल्या ऑलिम्पिकमध्ये कांस्यपदक मिळवले होते .


केंब्रिज अॅनालिटीका डेटा लिक प्रकरणानंतर फेसबुकनं जगभरातील युजर्सचा चांगलाच रोष ओढावून घेतला होता . इतकंच नाही तर ‘डिलिट फेसबुक’ सारखी मोहीमही फेसबुकविरोधात राबवली गेली होती . याचा मोठा फटका फेसबुकला बसला . त्यामुळे आता फेसबुक कंपनी युजर्सचा गमावेला विश्वास परत मिळवण्यासाठी तसेच युजर्सनां फेसबुक वापरण्यासाठी अधिक सुलभ व्हावं यासाठी प्रयत्नशील आहे . यासाठी गेल्या काही दिवसांपासून फेसबुकनं काही महत्त्वाच्या फीचर्सची घोषणा करायला सुरूवात केली आहे . आता फेसबुकनं चांगल्या आठवणींचा लेखाजोखा मांडणाऱ्या नव्या फीचर्सची घोषणा केली आहे . त्यामुळे यापुढे युजर्सना चांगल्या आठवणी जतन करता येणार आहे . यासाठी वेगळं पेज युजर्सला त्यांच्या आकाऊंटवर उपलब्ध होणार आहेत . आता फेसबुक नोटिफिकेशन इन्स्टाग्रामवरही येणार ! काही वर्षांपूर्वी फेसबुकनं ‘On This Day’ हे फीचर आणलं होतं . त्यानुसार त्या त्या दिवशी भूतकाळात शेअर केलेल्या जुन्या पोस्ट युजर्सना पुन्हा त्यांच्या वॉलवर शेअर करता येतात . हे फीचर्स अनेकांना खूपच आवडलं होतं . विस्मृतीत गेलेल्या बऱ्या वाईट आठवणी दरदिवशी फेसबुक घेऊन येतं . जगभरातील कोट्यवधी लोक दररोज जुन्या आठवणी रिपोस्ट करतात . आता याच जुन्या चांगल्या आठवणींचं वेगळं पेज तयार होत असल्यानं प्रत्येकाला भूतकाळातील आठवणी पुन्हा एकदा जगता येणार आहे . आठवणींचं वेगळं पेज असल्यानं युजर्सनां हव्या त्या वेळी या पेजवर जाऊन त्या पोस्ट पाहता येणार आहे . याव्यतिरिक्त अनेक महत्त्वाचे अपडेट्स यामध्ये करण्यात आले आहेत . ज्याचा फायदा युजर्सनां होणार आहे . शक्यतो ज्या आठवणींचा युजर्सनां त्रास होणार नाही त्या आठवणी पुन्हा न दाखवण्याचाही फेसबुक प्रयत्न करत आहे .


मद्याचे व्यसन रोखणाऱ्या औषधाचा संशोधकांनी नुकताच शोध लावला आहे . रोज सायंकाळी हे औषध दिल्यास मद्यपेयींचे व्यसन सुटू शकेल . जगभरात मद्यपींची संख्या मोठी आहे . मद्यपानानंतर मानवामध्ये कोणकोणते बदल होतात आणि त्यावर नियंत्रण कसे राखावे , या दृष्टीने आम्ही अनेक वर्षांपासून संशोधन करत होतो , असे ऑस्ट्रेलियातील अॅडलेड विद्यापीठातील पीएचडीचा विद्यार्थी जॉन जेकब्सन याने सांगितले . उंदराला मद्य दिल्यानंतर मद्याचे त्याचे व्यसन रोखण्यासाठी संशोधकांनी त्यावर या औषधाचा प्रयोग केला . प्रत्येक बदलानंतर आपले शरीर आणि मेंदू काही इशारा देत असतो . मद्यपानानंतर व्यसन रोखणारे हे औषध सेवन केल्यानंतरही मेंदूने काही इशारे दिले त्याची नोंद घेण्यात आल्याचे संशोधकांनी स्पष्ट केले . मद्यपान केल्यानंतर मानवी शरीरातील मेंदूची भूमिका तपासण्याचा आमचा प्रयत्न होता , असे जेकब्सन यांनी सांगितले . मद्यपीला आम्ही तयार केलेले औषध दिल्यानंतर त्याचे सकारात्मक परिणाम दिसून आले . मद्यपीला सायंकाळी मद्यपान करण्याची इच्छा झाली नाही , असेही जेकब्सन म्हणाले . हे संशोधन ‘ब्रेन बिहेविअर अँड इम्युनिटी’ या मासिकात प्रसिद्ध झाले आहे .


अभिनयाच्या क्षेत्रापासून दुर झाल्यानंतर लेखिका बनलेली ट्विंकल खन्ना आपल्या दुसऱ्या पुस्तकाच्या तयारीला लागली आहे . ट्विंकलने नुकतेच आपल्या दुसऱ्या पुस्तकाचे नाव जाहीर केले . अभिनयाने चित्रपट रसिकांच्या मनावर ठसा उमटविल्यानंतर ट्विंकलने पुस्तकाच्या माध्यमातून व्यक्त होण्यास सुरुवात केली . ट्विंकले बुधवारी नव्या पुस्तकाचे नाव जाहीर केले . ‘द लिजेंड ऑफ लक्ष्मी प्रसाद’ या शिर्षकाखाली तिचे दुसरे पुस्तक लवकरच तिच्या चाहत्यांना वाचायला मिळणार आहे . या पुस्तकातील लेखन हे वाचकांना पोट धरुन हसायला भाग पाडेल , तर कधी लाजवून वाचकाच्या चेहऱ्यावरील रंग बदलवेल , असा विश्वास ट्विंकलने यावेळी व्यक्त केला . बॉलीवूडमधील स्वर्गीय सुपरस्टार राजेश खन्ना आणि डिंपल कपाडिया या कलाकारांच्या घरात जन्मलेल्या ट्विंकलने आपला सुरुवातीचा प्रवास हा बॉलीवूडमधून केला . तिने बॉलीवूड अभिनेता अक्षय कुमारशी विवाह केल्यानंतर बॉलीवूडला अलविदा केला . मोठ्या पडद्यावरुन गायब झालेली ही प्रसिद्ध नायिका लेखिका बनून पुन्हा चाहत्यांच्या भेटीला आली . ‘मिसेस फन्नीबोन्स : शी इज जस्ट लाइक यू अॅण्ड अ लॉट लाइक मी’ या शिर्षकाखाली तिने आपले पहिले पुस्तक प्रकाशित केले होते . अभिनेता आणि ट्विंकलचा पती अक्षय कुमार तिच्या या पुस्तकाचा संपादक होता . वाचकांच्या चेहऱ्यावर हास्य फुलविण्यासाठी तिने लिहिलेले पुस्तक नोव्हेंबरमध्ये प्रकाशित होणार असून वाचकांसाठी या पुस्तकाच्या ऑनलाइन मागणीची प्रक्रिया नाव जाहीर केल्यानंतर खुली करण्यात आली आहे . Crossing my toes : ) Pre - order Amazon & Flipkart - 1st week of Nov # TheLegendOfLakshmiPrasad https : / / t . co / jT8CkFgCSw https : / / t . co / r9XSnWIrjf pic . twitter . com / Sz6kJHGmr0


स्पॅनिश फुटबॉलपटू हेक्टर बेलेरिन सध्या एका बॉलीवूड अभिनेत्रीवर फिदा झाला आहे . हेक्टर नुकताच बॉलीवूड अभिनेत्री ईशा गुप्ता हिच्यासोबत दिसून आला . इंग्लिश प्रिमिअर लीगमध्ये हेक्टर हा सुप्रसिद्ध आर्सेनल क्लबकडून खेळतो . आर्सेनलने नुकतेच या स्पर्धेत चेल्सिला ३ - ० ने पराभूत केले . ईशा गुप्ता ही आर्सेनल संघाची मोठी चाहती राहिली आहे . ईशा आर्सेनल आणि चेल्सिया संघाच्या सामन्यात हेक्टरच्या प्रोत्साहन वाढवताना दिसली होती . इतकेच नाही , तर ईशाने अनेकदा आर्सेनल क्लबचे टी - शर्ट परिधान करून आपली छायाचित्रे सोशल मीडियावर शेअर केली आहेत . हेक्टर आणि ईशा काही दिवसांपूर्वी लंडनमध्ये डेटवर गेल्याचेही दिसून आले होते . दोघांनी हॉटेलमध्ये तीन तासांहून अधिक काळ एकमेकांसोबत वेळ व्यतित केला . दोघांची पहिली भेट ही लंडनच्या डर्बी येथे झाली होती . येथेच त्यांचे सूत जुळल्याचे सांगितले जात आहे .


‘आखाड’ म्हणजे मांसाहार आणि मासे यांच्यावर ताव मारण्याचे बेतच बेत . मग कधी एकदा रविवार येतोय आणि कुटुंबाबरोबर किंवा मित्रमंडळींसोबत फक्कड बेत जमतोय याचीच प्रत्येक जण आतुरतेने वाट पाहात असतो . आता या दिवसात पावसाळा असल्याने मासे खरेदी करताना आणि ते बनवताना विशेष काळजी घेणे गरजेचे आहे . ही काळजी घेतल्यास आरोग्यासाठी ते निश्चितच फायदेशीर ठरु शकते . त्यामुळे कोणत्याही प्रकारचे मासे घेताना घट्ट बघून घ्यावेत . मासे बोटाने दाबल्यास खड्डा पडला तर तर ते शिळे , खराब समजावेत . • पापलेट – रंगाने सफेद व चमकदार दिसणारे पापलेट ताजे असतात . पापलेट घेताना त्यांच्या डोळ्याखालील भाग दाबून पाहावा . सफेद पाणी आल्यास ते ताजे असतात , लाल पाणी आल्यास शिळे असतात असे समजावे . तसेच पापलेट शिळे व खराब होत आल्यास त्यांना पिवळसर रंग येऊ लागतो . • सुरमई , रावस , हलवा – विकत घेण्यापूर्वी घट्ट बघून घ्यावे . या माशांचे तोंड उघडून पाहिल्यास लालसर भाग दिसल्यास मासे ताजे समजावेत व काळसर दिसल्यास ते शिळे व खराब आहेत असे समजावे . • कोळंबी – कोळंबी लाल व पांढरी अशी दोन प्रकारची येते . लाल कोळंबीमध्ये काळसर लाल व पांढऱ्या हिरवट रंगाची कोळंबी ताजी असते . ही कोळंबी रंगाने किंचितशी केशरी रंगाची होऊ लागली की ती शिळी व खराब असल्याचे समजावे . तसेच शिळ्या व खराब कोळंबीची डोकी तुटलेली असतात , साल मऊ पडलेले असते व घाण वासही येतो . ताजी कोळंबी घट्ट व कडक सालीची असते . पांढरी कोळंबी पचायला हलकी व जास्त चांगली असते . पांढरी कोळंबी ही पांढऱ्या स्वच्छ रंगाची , घट्ट व चमकदार असते . याला पिवळसर काळा रंग येऊ लागला तर ती शिळी व खराब होत आली आहे असे समजावे . तसेच डोकी तुटू लागलेली व डोक्याला काळा रंग येऊ लागलेली व साल मऊ पडलेली कोळंबी शिळी व खराब असते त्यामुळे ती अजिबात खरेदी करु नये . पावसाळयात ‘ही’ काळजी घ्यायलाच हवी • बांगडे आणि बोंबील – काळसर सफेद रंगाचे चमकदार व घट्ट बांगडे आणि पांढऱ्या स्वच्छ रंगाचे बोंबील ताजे असतात . तोंड उघडून पाहिल्यास लालसर रंग दिसणारे बांगडे आणि बोंबील ताजे असतात . हे दोन्ही मासे शिळे व खराब झाल्यास त्याना पिवळसर रंग येऊ लागतो . हे मासे दाबून पाहिल्यावर खड्डा पडत असेल तर ते शिळे आहेत असे समजावे . • ओला जवळा – ओला जवळा घेताना पांढऱ्या स्वच्छ रंगाचा ताजा घ्यावा . • शिंपल्या ( तिसऱ्या ) – शिंपल्या घेताना काळसर रंगाच्या व तोंड मिटलेल्या घ्याव्यात , किंवा जिवंत असणाऱ्या , तोंडे उघडझाप करणाऱ्या घ्याव्यात . शिंपल्या खराब व शिळ्या झाल्या की त्यांची तोंडे उघडी पडलेली असतात मिटत नाहीत . • कालवे – कालवे घेताना पांढऱ्या रंगाचे , मोठे व ताजे पाण्यात ठेवलेले घ्यावेत . छोटे कालवे साफ करायला व आतील खडकाची कच काढायला त्रास होतो व कचही जास्त असते . मोठे कालवे पटकन साफ करता येतात . • चिंबोरी / खेकडे – चिंबोऱ्या घेताना काळसर रंगाच्या , जिवंत व चालणाऱ्या घ्याव्यात . खेकडे घेताना खेकड्याची पाठ दाबून पहावी . पाठ कडक असल्यास खेकडे आतून मांसाने भरलेले असतात . जर खेकड्याची पाठ दबली गेल्यास खेकडे आतून पोकळ असतात व खायाला फारसे काही मिळत नाही . ‘ही’ आहेत कमी वयात होणाऱ्या हृदयरोगाची कारणे


Samsung Galaxy Note 9 launch : सॅमसंगच्या गॅलेक्सी नोट ९ या फोनचे गुरुवारी रात्री अमेरिकेत शानदार सोहळ्यात अनावरण करण्यात आले . पॉवरफूल बॅटरी , १ टीबीपर्यंतची मेमरी आणि एस पेनमधील आकर्षक फिचर्स हे फोनचे वैशिष्ट्य असून या फोनची किंमत भारतीय बाजारपेठेत ६५ ते ७० हजार रुपये असण्याची शक्यता आहे . न्यूयॉर्कमधील ब्रुकलिन येथे भारतीय वेळेनुसार गुरुवारी रात्री साऊथ कोरियन कंपनी सॅमसंगने शानदार सोहळ्यात गॅलेक्सी नोट ९ हा फोन लाँच केला . हा फोन दिसायला सध्याच्या गॅलेक्सी नोट ८ सारखाच आहे . मात्र , फोनच्या डिझाईनमध्ये थोडे बदल केल्याने फोन सहज हातात पकडता येतो . गॅलेक्सी नोट ९ हा फोन ६ जीबी रॅम व १२८ जीबी मेमरी आणि ८ जीबी रॅम व ५१२ जीबी मेमरी अशा दोन व्हेरिएंटमध्ये ग्राहकांना उपलब्ध असेल . दोन्ही व्हेरिएंटमध्ये मायक्रो एसडी कार्डची सुविधा असून एक्स्पांडेबल मेमरी ५१२ जीबीपर्यंतची असेल . ६ जीबी रॅम व १२८ जीबी मेमरी असलेल्या फोनची किंमत ९९९ . ९९ डॉलर ( भारतीय चलनानुसार सुमारे ६८ हजार ७०० रुपये ) तर ८ जीबी रॅम व ५१२ जीबी मेमरी असलेल्या फोनची किंमत १२४९ डॉलर ( भारतीय चलनानुसार सुमारे ८६ हजार रुपये ) इतकी असेल . भारतीय बाजारपेठेत या फोनची किंमत ६५ ते ७० हजार रुपयांच्या घरात असेल . भारतात हा फोन ड्यूअल सिम व्हेरिएंटमध्येही उपलब्ध असेल , असे समजते . अमेरिकेतील बाजारपेठेत गॅलेक्सी नोट ९ हा फोन २४ ऑगस्टपासून विक्रीसाठी उपलब्ध असेल . गेम खेळताना फोन थंड राहावा , यासाठी फोनमध्ये विशेष तंत्रज्ञानाचा वापरही करण्यात आला आहे . भारतीय बाजारपेठेत हा फोन कधीपर्यंत उपलब्ध असेल , हे अद्याप समजू शकलेले नाही . फोनचे फिचर्स काय ?


लक्ष्मी मालवणकर आणि पुतूल या दोन देहविक्रय करणाऱ्या महिलांच्या धाडसाची कथा सांगणाऱ्या ‘टिकली अँड लक्ष्मी बाँब’ या चित्रपटाचा ट्रेलर नुकताच प्रदर्शित करण्यात आला आहे . ‘टिकली अँड लक्ष्मी बाँब’ या प्रसिद्ध कांदबरीवर आधारलेला हा चित्रपट आता ‘नेटफ्लिक्स फिल्म’वर पाहता येणार आहे . मुंबईतल्या रस्त्यावर देहविक्रय करणाऱ्या लक्ष्मी आणि पुतूल यादोघीही पुरुषांकडून होणाऱ्या त्रासाला , पोलिसांच्या जाचाला कंटाळलेल्या . त्रास आपल्याला होतो , आपण दुःख भोगतो मग नेहमीच पुरुषांचा राग , अहंकार का सहन करावा ? असा प्रश्न बांगलादेशातून आलेल्या पुतूलला पडतो आणि यातूनच सूरु होतं एक छुपं बंड . देहविक्रय व्यापारात या दोन स्त्रिया स्वतःची ‘व्यवस्था’ निर्माण करण्यासाठी धडपडतात . चंदेरी दुनियेच्या एका काळोख्या साम्राज्यावर राज्य करण्यास त्या यशस्वी होतात का ? हे चित्रपटातून पहायला मिळणार आहे . अदित्य कृपलानी दिग्दर्शित या चित्रपटात विभावरी देशपांडे , उपेंद्र लिमये यांसारखे मराठी चेहेरेही यात पाहायला मिळणार आहे . याआधी अनेक चित्रपट मोहोत्सवात हा चित्रपट दाखवण्यात आला होता .


आशियाई क्रीडा स्पर्धेस रवाना होण्यापूर्वी सुवर्णपदक विजेतेपदाची प्रबळ दावेदार विनेश फोगट हिने भारतीय क्रीडा प्राधिकरणाच्या केंद्रातही सरावाच्या चांगल्या सुविधा कुठे आहेत , अशी विचारणा केली . सरावाच्या ठिकाणी खूपच उष्णता होती , तिथे सराव केला असता तर दुखापतीची शक्यता होती , असे तिने एका मुलाखतीत सांगितले आहे . आशियाई क्रीडा स्पर्धेत सहभागी होणाऱ्या कुस्तीगीरांना शुभेच्छा देण्यासाठी नवी दिल्लीत खास कार्यक्रमाचे भारतीय कुस्ती महासंघ आणि नवे पुरस्कर्ते टाटा मोटर्सने आयोजन केले होते . " आमच्याकडून ऑलिंपिक स्पर्धेत पदकाची अपेक्षा बाळगली जाते , पण एकदा सरावाच्या सुविधा बघा . भारतीय कुस्ती महासंघाच्या प्रयत्नामुळे त्यात काही सुधारणा झाली आहे , पण त्या नक्कीच जागतिक दर्जाच्या नाहीत , ' असे विनेशने सांगितले . भारतीय कुस्ती महिला संघाचे शिबिर , तसेच चाचणी लखनौ येथील भारतीय क्रीडा प्राधिकरण केंद्रात होते . कुस्ती केंद्रात अनेक सुधारणा होण्याची गरज आहे . ऑलिंपिक पदक जिंकायचे असेल तर त्या दर्जाच्या सुविधाही हव्यात . आम्ही सुविधांचा फारसा विचार न करता सराव करतो , पण त्याचा रिकव्हरीवर परिणाम होतो . लखनौच्या केंद्रातील कुस्तीचा हॉल बघितलात तर सर्वकाही लक्षात येईल . राष्ट्रीय शिबिराच्या वेळी आम्ही सर्व घामाघूम होत होतो . त्या वेळी गुडघ्यातून वेदनाही सुरू झाल्या . त्याहून वाईट म्हणजे तिथे कधी कधी वीजच नसते . त्यामुळे ट्रेनिंग सोडावे लागते . पण आम्ही त्याबाबत काहीच करू शकत नाही , असे विनेशने सांगितले . विनेशने राष्ट्रकुल क्रीडा स्पर्धेत तसेच स्पेन ग्रां . प्रि . स्पर्धेत सुवर्णपदक जिंकले . विनेशने या दोन स्पर्धांतील यशामुळे आत्मविश्वास उंचावल्याचे सांगितले , पण त्याचवेळी आशियाई क्रीडा स्पर्धेतील आव्हान ऑलिंपिक इतकेच खडतर असेल , असे सांगितले .


वय वाढत जाते तसे इतर अवयवांप्रमाणे डोळेही थकतात . हळूहळू दृष्टी मंदावत जाते . शब्दांच्या आधी संवाद साधणारे डोळे साथ देईनासे होतात , शुष्क पडतात . आणि मग बाह्य जगाशी असलेले नाते तुटायला लागते . यामुळे एकाकीपण आणि चिडचिड वाढते . नेत्रचिकित्सा करून कधीकधी मंदावलेली दृष्टी परत मिळतेही . बऱ्याचदा निदान आणि उपचार वेळेवर न मिळाल्याने मंद झालेली दृष्टी कायमची अधू होऊन बसते . मग परावलंबित्व वाढते . इतके सगळे होण्यासाठी ‘कारण’ असलेली दृष्टी कमी व्हायची कारणे तरी काय आहेत ते आज जाणून घेऊयात . १ . वृद्धत्व आणि मोतीबिंदू हे समीकरण बहुतेक सर्वांच्या परिचयाचे आहे . वयोमानाबरोबरच अतिनील किरणांचा मारा , असंतुलित आणि निसत्व आहार , डोळ्याची योग्य प्रकारे काळजी न घेणे इत्यादी गोष्टी मोतीबिंदूसाठी कारणीभूत ठरतात . २ . मोतीबिंदुसारखीच दृष्टी कमी करणारा दुसरा आजार म्हणजे काचबिंदू . ह्याला दृष्टीचा ‘छुपा कातील’ म्हणूनही ओळखतात . कोणत्याही प्रकारचे लक्षण न दाखवता हा काचबिंदू संपूर्ण नजर मारून टाकतो . डोळ्याच्या आतील दाब वाढला कि त्याचा ताण प्रकाशाची संवेदना मेंदूपर्यंत पोहोचवणाऱ्या मज्जातंतुंना झेपत नाही . हळूहळू ते कमकुवत होऊन मरून जातात . वर्षानुवर्षे कोणत्याही प्रकारची दुखण्या - खुपण्याची जाणीवही न होता , डोळ्याची संपूर्ण दृष्टी कायमची जाते . दुर्दैवाने अजूनही काचबिंदुमुळे गेलेली दृष्टी परत मिळवणारा उपचार सापडलेला नाही . मात्र शाबूत असलेली दृष्टी वाचवण्याचे आणि जपण्याचे उपचार मात्र आहेत . गरज आहे ती , ४० वयाच्या पुढच्या प्रत्येकाने जाणीवपूर्वक दरवर्षी आपल्या डोळ्यांची तपासणी विशेषतः डोळ्याच्या आतील दाबाची तपासणी नियमितपणे करून घेण्याची ! ३ . असाच दृष्टी कमी करणारा अजून एक आजार म्हणजे वयोपरत्वे होणारी दृष्टीपटलाची विशेषतः दृष्टीकेंद्राची झीज . अतिनील आणि इन्फ्रारेड किरणांमुळे नेत्रपटलाचे आयुष्यभर अपरिमित नुकसान होत असते . वर्षानुवर्षे ऱ्हास होत असतो . एका विशिष्ट टप्प्यावर अचानक दृष्टी मंद झाल्याची जाणीव होते . तपासणी अंती समजते कि ARMD म्हणजे दृष्टीकेंद्राची झीज झाली आहे . दृष्टीपटलावरच्या पेशी प्रकाशाचे रूपांतरण विद्युतीय तरंगांमध्ये करू शकत नाहीयेत . त्यामुळे अस्पष्ट , अंधुक , वेडेवाकडे , ओबड - धोबड दिसते आहे . यावर वैद्यकीय जगतातही पुरेसे उपचार नाहीत . ४ . आजच्या धावपळीच्या जीवनात घरटी किमान एकाला तरी डायबेटीस , ब्लड प्रेशर , थायरोईड , संधिवात अशा विविध व्याधींनी जखडले आहे . ह्या सर्व शारीरिक व्याधींचा प्रत्यक्ष आणि अप्रत्यक्ष प्रतिकूल परिणाम डोळ्यांच्या आरोग्यावर आणि परिणामी दृष्टीवर होत असतो . वारंवार चष्म्याचा नंबर बदलण्यापासून ते संपूर्ण दृष्टी अधू होईपर्यंत विविध प्रकारांनी हा परिणाम दिसतो . वेळीच सावध व्हायला हवे . कारण दृष्टीची हानी टाळण्यासाठी थोडेफार उपचार आहेत . पण गेलेली दृष्टी परत आणणे आजच्या वैद्यकीय उपचारांच्या कक्षेच्या बाहेर आहे . चांगल्या दृष्टीसाठी प्रतिबंधात्मक उपाय ? जेष्ठ नागरिक आणि त्यांचा चष्मा याविषयी लिहावे तेवढे कमीच आहे . कधी टेबलवर , कधी कपाटावर ; कधी बाथरूममध्ये तर कधी स्वयंपाकगृहात , कधी आरश्यासमोर , कधी बागेतल्या झोपाळ्यावर तरी कधी चक्क स्वतःच्या डोक्यावर हा चष्मा ‘हरवलेला’ असतो . मग घरभर शोधाशोध चालू होते . नवीन चष्मा बनवणे किंवा जुना दुरुस्त करणे याला काही दिवसांचा अवधी नक्कीच लागतो . मग चिडचिड होते . १ . दुकानदाराला लवकरात लवकर चष्मा बनवून दे अशी घाई केल्याने दुकानदारही बऱ्याचदा क्वालिटीकडे न बघता मिळतील त्या काचा बसवून देतो . त्यामुळे आपल्या डोळ्यांचे आरोग्य अजूनच अडचणीत येते . २ . काही जेष्ठ नागरिक तर वर्षानुवर्षे एकाच चष्मा चालवतात आणि त्यात भूषण मानतात . ३ . चष्मा डोळ्यासमोर , नाकावर नीट बसतोय का नाही ह्याकडेही बहुतेकांचे लक्ष नसते . गंजलेला , वाकडा , सैल , खाली घसरणारा चष्मा वय झालेल्या , सुरकुतलेल्या चेहऱ्याच्या त्वचेलाही तितकाच अपायकारक असतो . ४ . आपल्याकडे कपड्यांच्या किंवा चपलांच्या अनेक जोडी असतात , तसेच किमान दोन चष्मे असायला काय हरकत आहे ? दरवर्षी डोळ्यांची तपासणी करून घेऊन , योग्य नंबरचा आणि योग्य पद्धतीने बनवलेला चष्मा ही आपल्या सशक्त दृष्टीसाठी केलेली एक गुंतवणूक आहे . एक नवीन चष्मा बनवताना , जुन्या चष्म्यात नवीन नंबरच्या साध्या काचा बसवून घेतल्या तरी अडचणीच्या वेळी वापरायला एक पर्याय उपलब्ध राहतो . विद्युत राजहंस , नेत्रतंत्रज्ज्ञ


व्यावसायिकता आणि दर्जेदार आशय अशी सांगड घालत चित्रपटनिर्मिती करणं हे शिवधनुष्य सध्या चित्रपटकर्मीना पेलावं लागतं आहे . गोष्ट आली की त्यातली पात्रं आली , लेखकाने सांगितलेली आणि दिग्दर्शकाने पाहिलेली ही गोष्ट कॅमेऱ्यासमोर जिवंत करताना त्याच ताकदीचे कलाकार शोधणं महत्वाचं असतं . त्यातही सातत्याने नवीने चेहरे , अभिनयाची वेगवेगळ्या प्रकारे गुणवत्ता , क्षमता असलेले कलाकार देशभरातून शोधून काढणं हे सोपं राहिलेलं नाही . एकेका भूमिकेसाठी हजारो ऑडिशन्स घेऊन नवे चेहरे शोधणारी कास्टिंगची दुनिया गेली अनेक र्वष वादविवाद आणि लैंगिक छळवणुकीसारख्या आरोपांना सामोरी जाते आहे . मात्र या क्षेत्रात नव्याने स्थिरावलेल्या कास्टिंग डिरेक्टर्सनी चित्रपट क्षेत्रातील अभिनयाच्या , दिग्दर्शनाच्या संकल्पनाच मुळातून बदलल्या असल्याने कास्टिंगची दुनियाही झपाटय़ाने बदलत चालली असल्याचं स्पष्ट केलं . कास्टिंग डिरेक्टर्ससमोर सध्या सगळ्यात मोठं आव्हान कोणतं असेल तर ते नव्याने येत राहणाऱ्या आशयघन चित्रपटांसाठी तेवढय़ाच ताकदीचे कलाकार , नवनवीन चेहरे शोधून त्यांना ७० एमएमच्या पडद्यावर आणणं . . गेल्या दहा वर्षांमध्ये नायक - नायिकांपेक्षाही चरित्र कलाकारांसाठी मागणी सातत्याने वाढत चालली असल्याची माहिती ‘कास्टिंग बे’ची जोडगोळी अभिषेक बॅनर्जी आणि अनमोल अहुजा यांनी दिली . अभिषेक आणि अनमोल यांनी ‘नो वन किल्ड जेसिका’ , ‘टॉयलेट एक प्रेमकथा’ , ‘रेड’ , ‘परी’ , ‘बॉम्बे टॉकीज’ , ‘स्टुडंट ऑफ द इअर टु’ , ‘फिलौरी’ , ‘सिक्रेट सुपरस्टार’ अशा अनेक नव्याजुन्या चित्रपटांसाठी कास्टिंग के ली आहे . आम्ही जेव्हा कास्टिंग डिरेक्टर म्हणून कामाला सुरुवात केली होती तेव्हा कुमुद मिश्रा , सीमा पहावा , झीशान काद्रीसारख्या कलाकारांनी चित्रपट क्षेत्रात नुकताच प्रवेश केला होता . आज ते प्रथितयश चरित्र कलाकार म्हणून नावारूपाला आले आहेत . आता या प्रस्थापितांशिवाय आणखी नवे चेहरे चरित्र कलाकार म्हणून शोधणं ही सध्याची गरज असल्याचं अभिषेक सांगतो . चित्रपट व्यावसायिक आहे की आशयघन यामुळे कास्टिंग डिरेक्टर्सना फरक पडत नाही , त्यांना कुठल्याही चित्रपटाच्या कास्टिंगसाठी घ्यावी लागणारी मेहनत सारखीच असते फार तर दोन्हीकडे कलाकार निवडताना दृष्टिकोनात फरक असू शकतो , असं अनमोल सांगतो . ‘व्हेंटिलेटर’ चित्रपटात सत्तरपेक्षा जास्त कलाकार निवडणाऱ्या कास्टिंग डिरेक्टर रोहन मापुस्करचंही हेच म्हणणं आहे . दिग्दर्शकाला नेमक्या कशा पद्धतीचे कलाकार हवे आहेत , हे समजून घेऊनच कास्टिंग डिरेक्टर्सना त्यांचं काम करावं लागतं , असं रोहन म्हणतो . अर्थात , रोहनसाठी ही पद्धत वेगळी आहे असं तो म्हणतो . रोहनने दिग्दर्शक राजेश मापुस्कर यांच्याबरोबर हिंदीत ‘थ्री इडियट्स’ , ‘फरारी की सवारी’ अशा चित्रपटांसाठी कास्टिंग केलं आहे . राजेशची कामाची पद्धत वेगळी आहे . कथा लिहीत असतानाच त्यातल्या व्यक्तिरेखा आणि त्यात कोणता कलाकार फिट बसेल हे चित्र त्यांच्या नजरेसमोर असते . किंबहुना त्यांना डोक्यात ठेवूनच कथा लिहिली जात असल्याने फारशी अडचण येत नाही , असं रोहन सांगतो . तर चित्रपटात कोणते कलाकार असावेत याचं नियंत्रण हे बऱ्याच अंशी दिग्दर्शकांवरच असतं , असं अनमोल स्पष्ट करतो . पूर्वी निर्माता सुचवतील ते कलाकार चित्रपटात असायला हवेत वगैरे प्रकार होते . आता तसं होत नाही . तुमची कथा पहिली महत्त्वाची ठरते , दिग्दर्शक कोण हेही तितकंच पाहिलं जातं , तुमचा चित्रपट कोणत्या प्रेक्षकांसाठी आहे याचाही विचार करावा लागतो . मुळात एखादा मोठा कलाकार तुमच्या चित्रपटात असला , चित्रपटनिर्मितीचं बजेटही मोठं असलं तरी इतर कलाकार कथेला सूट होणारे आहेत की नाहीत याचा विचार करावाच लागतो , असं अभिषेक सांगतो . दिग्दर्शक स्वतः या प्रक्रियेत सहभागी असतो . करण जोहरसारखा निर्माता , दिग्दर्शक असेल तर तो त्याची निर्मिती असलेल्या चित्रपटाच्या बाबतीतही तितकंच लक्ष घालतो आणि कलाकारांची निवड करतो , अशी माहिती ‘टॅलेंट नेक्स्ट’चे शेखर पुरोहित यांनी दिली . शेखर पुरोहित यांची ‘टॅलेंट नेक्स्ट’ ही कंपनी डिजिटली कास्टिंगचं काम पाहते . बॉलीवूडमध्ये सध्या अजय देवगण , सलमान खान , आमिर खान , अनुष्का शर्मा अशी अनेक कलाकार मंडळी चित्रपट निर्माता म्हणून स्थिरावली आहेत . त्यांची निर्मिती असलेल्या चित्रपटांमध्ये , त्यांची मुख्य भूमिका असली किंवा नसली तरी त्यांच्या जोडीला कोणता कलाकार असावा , याबद्दल त्यांची सूचना असू शकते . मात्र त्यांनी सांगितलेल्या कलाकारालाही ऑडिशन द्यावी लागते आणि तो ऑडिशनमध्ये खरा उतरला , लुक टेस्ट योग्य पद्धतीने पार पडली तरच त्या कलाकाराची निवड होते . त्यामुळे कलाकार मग तो आम्ही निवडलेला असेल किंवा दिग्दर्शक - निर्मात्याने सुचवलेला असेल त्याला निवडीची प्रक्रिया सारखीच असते . त्या कलाकारांवर चित्रपटांची भिस्त असल्याने तिथे फक्त अमक्याने सांगितलंय म्हणून निवड करून चालतच नाही , असं अभिषेक बॅनर्जी सांगतो . कलाकारांनाही आता अभिनयाचं महत्त्व चांगल्या प्रकारे लक्षात आलं आहे , तुमच्याक डे चेहरा असून चालत नाही तर तुमच्यात अभिनय असावा लागतो . त्यामुळे तेही अवास्तव मागणी न करता उत्तम कलाकारांच्या शोधात असतात , असं अनमोल म्हणतो . उदाहरणच द्यायचं झालं तर ‘परी’मध्ये अनुष्का शर्माबरोबर परमब्रत चॅटर्जी हा बंगाली अभिनेता आहे . असे प्रयोग याआधी शक्य नव्हते . मात्र आता अशाच प्रकारे नायक - नायिकांचा शोध घ्यावा लागतो , असं तो सांगतो . तर कलाकारांच्या निवडीच्या बाबतीत ऑडिशनची प्रक्रिया खूप महत्त्वाची ठरते , असं रोहन सांगतो . ‘फरारी की सवारी’साठी आम्ही आमिर खान यांच्यासह शर्मन जोशी आणि आणखी १८ कलाकारांची नावं काढली होती . या चित्रपटात वडील आणि मुलगा यांची कथा होती . वडिलांच्या भूमिकेत या अठरामधील कोणते कलाकार सूट होतील , असा प्रश्न घेऊन आम्ही लोकांकडून सर्वेक्षण करून घेतलं . त्यात सर्वाधिक मतं ही शर्मनला मिळाली होती . त्या वेळी आम्ही क थेला जास्त महत्त्व दिलं , स्टार व्हॅल्यूचा विचार केला नाही आणि तो चित्रपट शर्मनकडे आला , असं रोहनने स्पष्ट केलं . तर चित्रपटातील मध्यवर्ती दोन व्यक्तिरेखा सोडल्या तरी इतर अनेक पात्रांसाठी चेहरे निवडायचे असतात आणि त्यासाठी तितकाच विचार करावा लागतो . ‘साधासाच प्रसंग आहे , रुग्णालयात एका परिचारिकेवर कॅमेरा आहे , पण कॅमेऱ्यासमोर जर ती परिचारिका आमिर खानशी बोलणार असेल तर अर्थातच तिचं दृश्य काही सेकंदाचं असलं तरी अभिनयाच्या बाबतीत तिचा दर्जा हा आमिरला शोभेल असाच असायला हवा . तिथे नुसते देखणे चेहरे देऊन चालतच नाही , असं अभिषेकने सांगितलं . तर चित्रपट , टीव्ही आणि वेबसीरिज अशा तीन माध्यमांसाठी मिळून अनेक कलाकारांचा शोध घ्यावा लागतो . पुरवठा करावा लागतो . त्यासाठी डिजिटल तंत्राचा वापर हा फायदेशीर ठरला आहे , असं शेखर पुरोहित सांगतात . करण जोहरच्या चित्रपटातील कलाकार निवडण्यासाठी मला त्यांच्या कार्यालयात जाऊन बसावं लागत नाही . मी कलाकारांच्या ऑडिशन्स ऑनलाइन मागवतो आणि त्यांच्यापर्यंत पोहोचवतो . त्यातून त्यांना ज्या ऑडिशन्स योग्य वाटतात त्या निवडून त्याची माहिती पुन्हा माझ्याकडे येते आणि माझ्याकडून त्या कलाकारांपर्यंत पोहोचतो . मी जगात कुठेही असलो तरी कोणासाठीही कास्टिंगचं काम करू शकतो आणि यात फसवणुकीचा संबंधही येत नाही , असं पुरोहित यांचं म्हणणं आहे . तर डिजिटल किंवा फेसबुक , इन्स्टाग्राम यामुळे कास्टिंगचं जग अधिक विस्तारलं आहे , असं अनमोल सांगतो . ‘नो वन किल्ड जेसिका’साठी राणी मुखर्जी आणि विद्या बालन हे दोन ओळखीचे चेहरे सोडले तर पूर्ण कलाकार हे दिल्लीच्या नाटय़विश्वातील होते ज्यांची निवड आम्ही फेसबुकच्या माध्यमातूनच केली असं तो सांगतो . ‘कास्टिंग’ हा शब्द उच्चारला तरी ‘कास्टिंग काऊच’ आणि अशी अनेक प्रकरणं लोकांच्याच काय नवोदित कलाकारांच्याही मनात येतात . लैंगिक छळवणूक ही आपल्या समाजातच आहे , पुरुषप्रधान संस्कृतीत आहे , त्यामुळे इतर कोणत्याही कार्यालयात घडतात अशा गोष्टी चित्रपटवर्तुळातही घडतात . अखेर हा शो बिझनेस आहे . मात्र यात दोन्ही बाजू महत्त्वाच्या ठरतात . कलाकारांनी हे लक्षात घेतलं पाहिजे की , अशा अनैतिक गोष्टींतून जी कामं तुमच्यासमोर येतात ती व्यावसायिक नाहीत . त्यांचा दर्जा हा तसाच असतो , तुम्ही तो मार्ग निवडलात तर तुमची वाट घसरणीचीच असेल हे लक्षात घेतलं पाहिजे , असं अभिषेक बॅनर्जीने स्पष्ट केलं . तर रोहन मापुस्कर यांनी असे अनुभव आपल्याला आले नसले तरी या गोष्टी इंडस्ट्रीत आहेत हे स्पष्ट करतात आणि त्यासाठी कलाकारांनी सावधपणे , ठामपणे आपल्या भूमिकांची निवड केली पाहिजे , असं सांगितलं . एक इंडस्ट्री म्हणून सध्या कार्यरत असणारे कास्टिंग डिरेक्टर्स एकत्र येऊन एक पारदर्शक , व्यावसायिक व्यवस्था उभारण्याच्या प्रयत्नात आहोत , असेही अभिषेक - अनमोल यांनी सांगितले . येत्या काळात कास्टिंगची ही दुनिया डिजिटलच्या साथीने वेगाने बदलणार असून भविष्यात कलाकार आपल्या दिसण्यावर नाही तर अभिनयावर जास्त मेहनत घेतील . त्यामुळे उत्तम कलाकारांचा खजिनाच नजीकच्या भविष्यात खुला होणार असल्याचं सूतोवाचही या कास्टिंग डिरेक्टर्सनी केलं .


इंग्लंडविरुद्धच्या दुसऱ्या कसोटी सामन्यात सामनावीर पुरस्काराचा मानकरी ठरलेला भारतीय कर्णधार विराट कोहलीने आपल्या कारकिर्दीतील उत्तुंग अशी भरारी घेतली आहे . नुकत्याच जाहीर झालेल्या आंतरराष्ट्रीय क्रिकेट परिषदेच्या ( आयसीसी ) कसोटी फलंदाजांच्या क्रमवारीत त्याने चौथे स्थाप प्राप्त केले आहे . ट्वेन्टी - २० क्रिकेटमधील फलंदाजांच्या क्रमवारीत सध्या कोहली अग्रस्थानावर आहे , तर एकदिवसीय फलंदाजांच्या क्रमवारीत तो दुसऱ्या स्थानावर आहे . मात्र कसोटी क्रमवारीत दहाव्या स्थानापेक्षा अधिक उंची त्याने कधीच गाठली नव्हती . विशाखापट्टणमला झालेल्या दुसऱ्या कसोटीत कोहलीने अनुक्रमे १६७ आणि ८१ धावा केल्या . ही कसोटी भारताने २४६ धावांनी जिंकली . त्यामुळेच कोहलीला चौथे स्थान गाठता आले . याशिवाय प्रथमच त्याने ८०० गुणांचा टप्पा गाठला . ही कामगिरी करणारा तो ११वा भारतीय फलंदाज ठरला आहे . कोहलीने चेंडू कुरतडला ; इंग्लंडच्या सायंदैनिकाचा आरोप दक्षिण आफ्रिकेचा कर्णधार फॅफ डय़ू प्लेसिस चेंडू कुरतडल्याप्रकरणी दोषी आढळण्याचे प्रकरण ताजे असताना भारतीय संघाचा कर्णधार विराट कोहलीवर अशाच स्वरूपाचा आरोप इंग्लंडमधील एका सायंदैनिकाने केला आहे . मात्र आंतरराष्ट्रीय क्रिकेट परिषदेच्या ( आयसीसी ) नियमांनुसार या दाव्यात तथ्य नसल्याचे स्पष्ट झाले आहे . राजकोट कसोटीदरम्यान कोहलीने तोंडातील मिंटद्वारे चेंडूची स्थिती बदलण्याचा प्रयत्न केला , असा आरोप दैनिकाने केला आहे . मात्र यासंदर्भात इंग्लंड संघाने कोणत्याही स्वरूपाची तक्रार दाखल केलेली नाही , तसेच यावर प्रतिक्रिया देण्यास नकार दिला . चेंडूच्या स्थितीसंदर्भात प्रतिस्पर्धी कर्णधार किंवा खेळाडू यांच्याविरोधात तक्रार असेल तर आयसीसीच्या नियमानुसार सामना संपल्यानंतर पाच दिवसांच्या आत दाखल करणे आवश्यक असते . राजकोट कसोटी १३ नोव्हेंबरला संपली . त्यानंतरच्या विश्रांती कालावधीनंतर झालेली विशाखापट्टणम् कसोटीही झाली . इंग्लंड संघाला कोहलीबाबत कोणतीही तक्रार नसल्याने याप्रश्नी पडदा पडला आहे .


फ्लिपकार्टच्या संकेतस्थळावर सॅमसंग कार्निवलची पुन्हा एकदा सुरूवात झाली आहे . १२ ते १४ जून म्हणजे ३ दिवस हा कार्निवल सुरू असेल . या कार्निवलमध्ये गॅलेक्सी एस - 8 , गॅलेक्सी एस - 8 + , गॅलेक्सी ऑन नेक्स्ट आणि गॅलेक्सी जे 3 प्रो या स्मार्टफोन्सवर आकर्षक ऑफर आहेत . सॅमसंग गॅलेक्सी एस - 8 + या फोनवर कार्निवलमध्ये 10 हजार रुपयांची सूट मिळत आहे , त्यामुळे हा फोन 43 हजार 990 रुपयांत खरेदी करता येईल . तर Samsung Galaxy S8 या फोनवर 12 हजार रुपयांची सूट आहे . 37 हजार 990 रुपयांमध्ये हा फोन येथे विक्रीसाठी उपलब्ध आहे . सॅमसंग गॅलेक्सी ऑन नेक्स्ट 64 जीबी व्हेरिअंटवर 7 हजार रुपयांची सूट मिळत आहे , त्यामुळे हा फोन कार्निवलमध्ये 10 हजार 900 रुपयांमध्ये खरेदी करता येईल . तर 2 हजार 9 रुपयांची सूट मिळाल्याने सॅमसंग गॅलेक्सी ऑन नेक्स्ट 16 जीबी व्हेरिअंट 8 हजार 990 रुपयांत उपलब्ध आहे . याशिवाय सॅमसंगचा लोकप्रिय फोन स्मार्टफोन गॅलेक्सी जे 3 वर १८ रुपयांची सूट आहे , त्यामुळे हा फोन 6 हजार 690 रुपयांत खरेदी करण्याची संधी आहे . तर सॅमसंग गॅलेक्सी ऑन 5 या फोनवर 2 हजार 991 रुपयांची सूट आहे , त्यामुळे हा फोन 5 हजार 999 रुपयांत खरेदी करता येईल . स्मार्टफोनशिवाय सॅमसंगच्या टीव्ही , फ्रिज यांसारख्या उपकरणांवरही सूट देण्यात आली आहे .


सनी लिओनी सध्या तिच्या सिनेमांच्या शूटिंगमध्ये व्यग्र आहे . आपल्या व्यग्र कारभारातूनही ती सामाजिक भान राखत स्तनाच्या कर्करोगाबद्दल जनजागृती करायला विसरली नाही . आपण समाजाचे काहीतरी देणे लागतो . त्यामुळे लोकांचे प्रबोधन करणे हे आपले कर्तव्य असल्याचे ती म्हणते . नुकताच सनीने ‘और दिखाओ’ या डिजीटल मीडिया वाहिनीसाठी एक व्हिडिओ शूट केला . यात तिने महिलांना एक अनोखा संदेश दिला आहे . पुरुष जेवढं महिलांच्या शरीराकडे बघतात तेवढं लक्ष महिलांनीही आपल्या शरीराकडे दिलं पाहिजे . आपल्या शरीरावर अधिक प्रेम करा त्याला जपा असे म्हणणारा हा व्हिडिओ ‘औरदिखाओ’ च्या फेसबूक अकाऊंटवर पोस्ट करण्यात आला आहे . प्रिया बापटनेही या कॅम्पेनमध्ये आपली हजेरी लावली आहे . हा व्हिडिओ मराठीमध्येही शूट करण्यात आला आहे . दोन मिनिटं स्वतःसाठी अशी या व्हिडिओची टॅग लाइन आहे . यात तिने स्त्रियांनी त्यांच्या स्तनांकडे तेवढंच लक्ष दिलं , जेवढे पुरुष देतात तर स्तनाच्या कर्करोगाचं प्रमाण ५० टक्क्यांनी कमी होऊ शकतं असा संदेश दिला आहे . भारतात ६० टक्के स्तनांच्या कर्करोग हा तिसऱ्या किंवा चौथ्या टप्प्यात कळतो . पण एका छोट्या घरगुती चाचणीमुळे स्तनाचा कर्करोग आहे की नाही ते आपल्याला सहज कळू शकतं . यात लाजण्यासारखं , शरम वाटण्यासारखं आणि घाबरण्यासारखं काहीच नाही . उलट यावर एकत्र येऊन जास्तीत जास्त चर्चा करायला हवी . स्तनांचा कर्करोग हा खूप महत्त्वपूर्ण विषय आहे आणि दोन मिनिटांची ही चाचणी आपलं आयुष्य बदलू शकते असे मेसेज देणारे हे व्हिडिओ फेसबूकवर व्हायरल होत आहेत . या कॅम्पेनसाठी तापसी पन्नू , सुनिधी चौहान , नीति आणि शक्ती मोहन , पुनम पांडे , प्रिया बापट , दिव्यांका त्रिपाठी , दिशा परमार , शरगुन मेहता आणि गौरव गेरा या कलाकारांनी आपली मतं व्हिडिओद्वारे मांडली आहेत .


शिओमीने स्पेनमध्ये झालेल्या आपल्या ग्रॅंड इव्हेंटमध्ये कालच दोन नवीन मॉडेल्स दाखल केली . यामध्ये Mi A2 आणि Mi A2 Lite या दोन मोबाईलचा समावेश होता . या दोन्ही फोनबाबत मागच्या काही दिवसांपासून बरीच चर्चा होती , त्यांना अखेर पूर्णविराम मिळाला आहे . हे दोन्ही फोन गुगलच्या अँड्रॉईड प्रोग्रामचे महत्त्वाचा भाग आहेत . हे फोन लाँच होण्याआधीच त्याचे फिचर्स आणि किंमत लीक झाली होती . शिओमी Mi A2 या फोनची स्क्रीन ५ . ९९ इंचाची फुल एचडी असेल . तसेच तर Mi A2 Lite या फोनला ५ . ८४ इंचाची स्क्रीन देण्यात आली आहे . कंपनीने फोनची अधिकृत किंमत सांगितलेली नसून त्या लीक झाल्या आहेत . Mi A2 च्या ४ जीबी रॅम आणि ३२ जीबी मेमरी असलेल्या फोनची किंमत साधारणतः २२ , ००० रुपये आहे . तर ४ जीबी रॅम आणि ६४ जीबी मेमरी असलेल्या फोनची किंमत २४ , ६०० च्या जवळपास आहे . तर Mi A2 Lite या फोनच्या ३ जीबी रॅमची किंमत १६ , ३०० रुपये असून ४ जीबी रॅमची किंमत १९ , ७६० रुपये आहे . Mi A2 मध्ये क्वालकॉम स्नॅपड्रॅगन ६६० प्रोसेसर वापरण्यात आला असून यात १२८ जीबी इंटरनल मेमरी देण्यात आली आहे . यामध्ये ३०१० मिलिअॅम्पिअर्सची बॅटरी देण्यात आली आहे . हे दोन्ही फोन अँड्रॉईड ८ . १ ओरियोवर चालतील . Mi A2 Lite या फोनला ४००० मिलिअॅम्पियर्सची बॅटरी देण्यात आली आहे . या दोन्ही फोनचे रिअर कॅमेरा आणि सेल्फी कॅमेरेही अतिशय चांगले आहेत .


सीमेपलीकडून सातत्याने पाकिस्तानकडून होणारा शस्त्रसंधीचा भंग आणि दहशतवादाची बोळवण करणे जोवर थांबवले जात नाही , तोवर पाकिस्तानशी कुठल्याही प्रकारचा क्रीडा संबंध ठेवला जाणार नाही , अशी स्पष्टोक्ती केंद्रिय क्रीडामंत्री विजय गोयल यांनी बुधवारी येथे केली . नवी दिल्लीत 10 ते 14 मे दरम्यान होणाऱ्या आशियाई कुस्ती स्पर्धेसाठी पाकिस्तानच्या मल्लांनी व्हिसा नाकारल्याप्रकरणी बोलताना त्यांनी सरकारची भूमिका मांडली . ते म्हणाले , " दहशतवाद आणि खेळ हातात हात घालून चालू शकत नाही . पाकिस्तान सातत्याने शस्त्रसंधीचा भंग करत आहे . जोपर्यंत ते दहशतवादास पाठिंबा देणे थांबवत नाहीत , तोवर त्यांच्याशी कुठल्याही प्रकारचे क्रीडा संबंध ठेवण्यात येणार नाहीत . ' ' पाकिस्तानातही खेळणे सुरक्षित नाही . अनेक देश पाकिस्तानात खेळण्यास राजी नाहीत हे सत्य आहे , असे सांगून गोयल म्हणाले , " अवघ्या जगाला पाकिस्तान दहशतवादास पाठिंबा देत असल्याचे माहीत आहे . एकही देश पाकिस्तानात खेळण्यास तयार नाही . पाकिस्तानी खेळाडूंना क्रीडा क्षेत्रापासून दूर ठेवल्यावर तरी त्यांना आपले सरकार चुकीचे वागत असल्याचे कळेल . ' ' गेल्यावर्षी कुमार विश्वकरंडक हॉकी स्पर्धेसाठी पाकिस्तानी संघास व्हिसा नाकारण्यात आला . काही दिवसांपूर्वी आशियाई वैयक्तिक स्क्वॅशस्पर्धेसाठी देखील पाकिस्तानी खेळाडूंना परवानगी नाकारण्यात आली आणि आता कुस्तीपटूंनाही रोखले . यावरून पाकिस्तानशी क्रीडा संबंध नकोतच यावर केंद्र सरकार ठाम असल्याचे दिसून येते . प्रत्येक आंतरराष्ट्रीय स्पर्धा प्रकारांसाठी पाकिस्तानबाबत हीच भूमिका कायम राहिल्यास पाकिस्तानी खेळाडूंना कधीच संधी मिळणार नाही , असे सांगून पाकिस्तान कुस्ती महासंघाचे सरचिटणीस महंमद अर्षद यांनी आपण आंतरराष्ट्रीय क्रीडा महासंघांना यापुढे भारतात आंतरराष्ट्रीय स्पर्धेचे आयोजन करण्यात येऊ नये , अशी तक्रार करणार असल्याचे सांगितले .


मागच्या काही दिवसांपासून एअरटेल , व्होडाफोन आणि जिओ यांच्यातील स्पर्धा तीव्र झाली आहे . रिलायन्स जिओने बाजारात प्रवेश केल्यापासून ही स्पर्धा चांगलीच रंगली आहे . ग्राहकांना एकाहून एक आकर्षक प्लॅन देण्यासाठी या सर्व कंपन्यांमध्ये स्पर्धा सुरु आहे . यामध्ये एअरटेलच्या आणखी एका प्लॅनची भर पडली आहे . हा पोस्टपेड प्लॅन असून तो ३९९ रुपयांचा आहे . मात्र यावर डिस्काऊंट देण्यात येणार असून ग्राहकांना दरमहा ५० रुपयांचे व्हाऊचर मिळणार आहे . हे व्हाऊचर एका महिन्यासाठी नाही तर पुढील ६ महिन्यांसाठी मिळणार आहे , त्यामुळे त्याची किंमत ३०० रुपये इतकी होते . म्हणजेच ३९९ रुपयांच्या प्लॅनवर ग्राहकांना ३०० रुपये सूट मिळणार आहे . सध्या बाजारात व्होडाफोनचा २९९ रुपयांचा प्लॅन उपलब्ध आहे . त्याला टक्कर देण्यासाठी एअरटेलने आपला हा आकर्षक प्लॅन लॉन्च केला आहे . या प्लॅनमध्ये ग्राहकांना २० जीबी इंटरनेट डेटाही मिळणार आहे . हा डेटा ३ जी आणि ४जी फोनला सपोर्ट करणार असून उरलेला डेटा पुढील महिन्याला वापरता येणार आहे . याशिवाय वर्षभरासाठी अतिरिक्त २० जीबी डेटा मिळणार आहे . तसेच यामध्ये मोफत कॉलिंग आणि १०० मेसेजची सुविधाही देण्यात आली आहे . याशिवाय या प्लॅनमध्ये ग्राहकांना तीन महिन्यांसाठी विंक म्युझिक आणि एअरेल टीव्हीचे मोफत सबस्क्रीप्शनचा लाभ मिळणार आहे . काही दिवसांपूर्वीच कंपनीने ८ दिवसांची वैधता असलेला ४७ रुपयांचा प्लॅन लाँच केला होता . यामध्ये ग्राहकांना लोकल , एसटीडी आणि नॅशनल रोमिंगसाठी १२५ मिनिटे मोफत मिळणार आहेत . याबरोबरच ५० मेसेज आणि ५०० एमबीचा २जी / ३जी / ४जी डेटा मिळत आहे . विशेषतः हा प्लॅन रिलायन्स जिओच्या ५२ रुपयांच्या प्लॅनला तसेच वोडाफोनच्या ४७ रुपयांच्या प्लॅनला टक्कर देत आहे . हा प्लॅन विशेषतः महाविद्यालयीन विद्यार्थी किंवा इतर ग्राहकांनाही अतिशय उपयुक्त ठरणार आहे . याबरोबरच एअरटेलने ९९ रुपयांचा आणखी एक प्लॅन लाँच केला आहे . यामध्ये १ जीबी डेटा आणि अनलिमिटेड व्हॉईस कॉलिंगची सुविधा देण्यात आली आहे . याशिवाय १०० मेसेज मिळणार असून या प्लॅनची वैधता १० दिवसांची आहे . एअरटेलने याआधी ४९ , २८ , २९ रुपयांचे वेगवेगळे प्लॅन लाँच केले होते .


नवरात्रोत्सव सुरु व्हायच्या आधीपासून तरुणींची गरबा आणि दांडियाला काय कपडे घालायचे याची सुरुवात होते . देवीसमोर रंगणारा हा नृत्यप्रकार गुजरात , राजस्थानबरोबरच महाराष्ट्रातही तितकाच प्रसिद्ध आहे . अगदी लहान मुलींपासून ते वयोवृद्ध महिलांपर्यंत सगळ्याच यामध्ये अतिशय उत्साहाने सहभागी होताना दिसतात . मागील काही काळापासून मुलांचाही यामध्ये सहभाग वाढला आहे . ढोली तारो ढोल बाजे… , मैने पायल है छनकाई…यांसारख्या गाण्यांवर थिरकण्यासाठी वातावरणही तसंच हवं ना…पण मी काय घालू हा एरवीही सतावणारा प्रश्न तमाम महिलावर्गाला अशावेळी तर जास्तच त्रास देतो . मग माझ्यावर झगमगीत चनिया चोली चांगली दिसेल की सिंपल एखादा कुर्ता आणि भरजरी ओढणी ? की सरळ एखादे रंगीबेरंगी हाफ जॅकेट घालू ? अशा प्रश्नांनी डोके अक्षरशः भणभणायला लागते . अशा विशेष प्रसंगी आपण सुंदर दिसावे आणि आपली वेशभूषा लक्ष वेधून घेणारी असावी असे वाटणाऱ्या मुलींसाठी फॅशनच्या काही खास टिप्स…पाहूयात हटके काय करता येईल . घागरा - चोली हा गरबा आणि दांडिया यासाठीचा ठरलेला पेहराव . यामध्ये बांधणी , टिकल्या , आरसे , जरदोसी वर्क , भरतकाम यांनी सजवलेले ड्रेस पाहायला मिळतात . मात्र याला फाटा देत सध्या हाफ जॅकेट आणि भरजरी ओढणीची फॅशन भलतीच इन असल्याचे पाहायला मिळते . अनेक मुली केवळ नवरात्रोत्सवातच हे ड्रेस घालतात आणि मग वर्षभर हे कपडे कपाटाचेच धन होऊन राहतात . तसेच ९ दिवसांपैकी किमान ३ ते ४ वेळा तरी आपल्याला या दांडिया कार्यक्रमाला जायचे असते . अशावेळी इतके महागाचे आणि भरजरी ड्रेस घेणे शक्यही होत नाही . मग थोडक्यात पण तरीही हटके फॅशन कशी करता येतील याच्या काही सोप्या ट्रीक्स जाणून घेणे महत्त्वाचे ठरते . नवरात्रोत्सवाच्या या नऊ दिवसांत उत्साहाचा एक वेगळा माहोल पाहायला मिळतो . याशिवाय आगळ्यावेगळ्या फॅशनची झलकही यानिमित्तानं अनुभवायला मिळते . १ . फक्त घागराच नाही , तर चोलीमध्ये देखील वेगवेगळे प्रकार आहेत . हल्ली बॅकलेस चोलीची जास्त चलती आहे . यासोबतच बाजारात स्लिव्ह्जलेस आणि डिप यू नेक अशा चोलीसुद्धा उपलब्ध आहेत . २ . पारंपारिक घागरा चोली नको असेल तर एखादा साधा घेरदार स्कर्ट त्यावर त्याला साजेल असा प्रिंटेड टॉप घालू शकता . त्यावर गडद रंगाची भरजरी ओढणी घेऊ शकता . ही ओढणी बांधण्याचे वेगवेगळे प्रकार आहेत . ते शिकून घेतल्यास ड्रेस सावरणे आणि खेळणे सोपे जाते . ३ . सध्या बाजारात हाफ जॅकेटचीही भलतीच चलती आहे . तुम्हाला जीन्स किंवा सलवार घालायची असल्यास तुम्ही याचा नक्की विचार करु शकता . एखाद्या प्लेन कुर्त्यावर हे विविध रंगात आणि बजेटमध्ये मिळणारे हाफ जॅकेट उठून दिसते . ४ . सुटसुटीत आणि सोयीस्कर असा पोषाख करायचा असेल , तर तुम्ही जीन्सऐवजी पायघोळ रंगीत प्लाजोचा वापर करू शकता . प्लाजोवर तुम्ही डेनिम शर्ट घालू शकता . तसेच प्लाजो आणि त्यावर अनारकली ड्रेस हे सुद्धा एक हटके कॉमबिनेशन आहे . ५ . मुलांसाठी बाजारात कमी पर्याय असले तरीही हटके दिसण्यासाठी काही गोष्टी केल्यास स्टाइलिश दिसायला मदत होईल . यामध्ये प्रिंटेड रेडिमेड पायजमा , घेरदार शॉर्ट कुर्ता परिधान करू शकता . याशिवाय धोती त्यावर आखूड बिनबाह्याची बंडी आणि डोक्याला गुजराथी स्टाइलचा फेटा असा पारंपारिक पेहरावही तरूणांसाठी बाजारात उपलब्ध आहे . असे वेगळे काही ट्राय करायची सवय नसेल तर जीन्स आणि त्यावर एखादा लाँग किंवा शॉर्ट कुर्ता घालता येईल . ६ . मेटल बेल्टची सध्या जोरदार फॅशन आहे . कंबरेला हे विविध प्रकारातील बेल्ट भलतेच हटके दिसतात . ऑक्सिडाईज आणि कॉपर बेसमधले दागिने संध्याकाळच्यावेळी आणि दांडियाच्या पेहरावावर विशेष उठून दिसतात . ७ . ड्रेस वर भरगच्च नक्षीकाम असेल तर खूप वर्क असलेले दागिने घालणे टाळा . भरगच्च ड्रेसवर मॅचिंग झुमके आणि हातात बारीकसे कडे घातले तरी छान दिसेल . पायात एखादे अँक्लेटही उठून दिसेल . ८ . तुम्ही साधा कुर्ता घालणार असाल तर त्यावर ऑक्साईडचा हार आणि कडे घालू शकता . स्टोनच्या नेकलेसची सुद्धा बाजारात चलती आहे . जीन्स , प्लाजो आणि टॉप या पोषाखावर तुम्ही निऑन कलरचे खडे आणि त्याला गोल्डन कलरची कडा असलेला नेकलेस घालू शकता . पण तुमच्या पेहरावास शोभून दिसतील अशी ज्वेलरी खरेदी करणे आवश्यक आहे .


सोशल मीडियावर विविध अॅप्सच्या गर्दीत अगदी कमी कालावधीत सर्वांच्या मोबाईलमध्ये जागा मिळवलेले अॅप म्हणजे स्नॅपचॅट . क्षणाक्षणाला तुमच्या जीवनात काय घडत आहे त्याबद्दलचा एक फोटो काढून चटकन तो एका धमाल कॅप्शनसह आणि विविध फिल्टर्ससह सोशल मीडियावर अपलोड करण्यासाठी स्नॅपचॅटचा वापर केला जातो . त्यामुळे व्हॉट्सअॅप , इन्स्टाग्राम , फेसबुक आणि ट्विरच्या या गर्दीत स्नॅपचॅटने स्वतःचे स्थान मिळवले होते असे म्हणायला हरकत नाही . इथे ‘होते’ असे म्हणण्याचे कारण असे की , या प्रसिद्ध अॅपच्या मुख्य कार्यकारी अधिकारी ( सीईओ ) इव्हान स्पिगेल यांनी भारताबद्दल आक्षेपार्ह वक्तव्य केले आणि अनेकांचा रोष ओढवला . इव्हानच्या या वक्तव्यानंतर त्याचा विरोध करणाऱ्यांमध्ये आता बॉलिवूड कलाकारांचाही समावेश झाला आहे . ज्येष्ठ अभिनेते अनुपम खेर , रॅपर रफ्तार , अभिनेत्री बिपाशा बसू आणि सोफी चौधरी यांनी स्नॅपचॅटविरोधात ट्विट केले आहे . ‘गरीब किंवा श्रीमंत…आम्ही कधीही स्नॅपचॅट डिलिट करु शकतो . ’ असे ट्विट करत अनुपम खेर यांनी स्नॅपचॅट अॅप डिलिट करतानाचा फोटो पोस्ट केला . रॅपर रफ्तारने तर आपण स्नॅपचॅट डिलिट केल्याचे जाहीरपणे सांगत ट्विटमध्ये म्हटले आहे , ‘कधी इथे दिल्लीच्या गोल्फ रिंग्समध्ये या तर खरं… दाखवतो तुम्हाला आमची गरिबी’ . इतरांच्या तुलनेत सेलिब्रिटी स्नॅपचॅटचा जास्त वापर करतात हे जरी खरं असलं तरीही आपल्या देशाविरोधात कोणीतरी काहीही बरळत असल्याचे पाहून त्यांनीही नाराजीचा सूर आळवला . अभिनेत्री सोफी चौधरीने तर आपण आधीपासूनच स्नॅपचॅटचा जास्त वापर करत नसल्याचे स्पष्ट केले . दरम्यान , इव्हान स्पिगेल यांनी भारताबद्दल एका बैठकीमध्ये अनुचित उद्गार काढल्यामुळे बऱ्याच भारतीयांनी स्नॅपचॅट अॅप अनइन्स्टॉल केल्याचे पाहायला मिळाले . ‘भारत आणि स्पेनसारख्या गरीब देशांमध्ये या अॅपचा विस्तार करण्याची मला आवश्यकता वाटत नाही . ’ असे इव्हान यांनी म्हटले होते . इव्हानच्या या वक्तव्याचे पडसाद या अॅपच्या लोकप्रियतेवर उमटताना पाहायला मिळत आहेत . अवघ्या काही क्षणातच अनेकांनी हे अॅप अनइन्स्टॉल केल्यामुळे या अॅपच्या मानांकनातही लक्षणीय घसरण झाली आहे .


बॉलिवूड अभिनेत्री सोनम कपूरने इंग्रजी वृत्तपत्रांद्वारे छापण्यात आलेल्या तिच्या फोटोंवर आक्षेप घेतला आहे . चुकीच्या अँगलने घेतलेले फोटो छापून आणल्याचा राग तिने तिच्या ट्विटरवर व्यक्त केला . सोनमने तिच्या एका ट्विटर युझरने त्या वृत्तपत्राचे कात्रण कापून तिला त्या फोटोत टॅग केले होते . याबद्दल लिहिताना सोनम म्हणाली की , छायाचित्रकाराने चुकीच्या मार्गाचा वापर करुन हे फोटो घेतले . नंतर तिने त्या वृत्तपत्रांना आपल्या ट्विटमध्ये टॅग करत म्हटले की , मी जे कपडे घातले होते त्यात मला अजिबात अवघडलेपण वाटत नव्हते . मी फार आत्मविश्वासाने वावरत होते . छायाचित्रकाराने चुकीचा फोटो घेतला . पण मला त्याचे काही वाटत नाही . मला माझ्या शरीराचा अभिमान आहे . अभिनेत्री भूमी पेडणेकरने तिच्या या फोटोवर प्रतिक्रिया देत म्हटले की , धन्यवाद आणि मी अपेक्षा करते की ही बातमी कोणा महिलेने लिहिलेली नसावी . हे फोटो एका प्रमोशन कार्यक्रमावेळचे होते . सोनमचे स्टायलिंग तिची बहिण रिया कपूरने केले होते . दोघींनीही या कार्यक्रमात जंपसूटला प्राधान्य दिले होते . रशियन फॅशन हाऊस रजारियो एटेलियरने डिझाइन केलेल्या या कपड्यांमधला एक फोटो सोनमने तिच्या इन्स्टाग्राम अकाऊंटवरही शेअर केला आहे . याच कार्यक्रमातले काही फोटो इंडियन एक्सप्रेसनेही प्रसिद्ध केले आहेत . दरम्यान , सोनम कपूरने गेल्यावर्षी प्रदर्शित झालेल्या ‘नीरजा’ चित्रपटातील अभिनयाने देखील प्रेक्षकांची मनं जिंकली होती . या चित्रपटातील भूमिकेसाठी तिला सर्वोत्कृष्ट अभिनेत्री म्हणून पुरस्कार देखील प्राप्त झाला होता . सोनमच्या आगामी चित्रपटाबाबत बोलायचे तर , ‘वीरे दी वेडिंग , ‘पॅडमॅन’ आणि ‘दत्त’ या चित्रपटातून ती प्रेक्षकांच्या भेटीला येणार आहे . चित्रपटाशिवाय सोनमची उपलब्धी सांगायचे तर स्वतःचे डिजिटल स्टिकर असणारी सोनम कपूर ही पहिली भारतीय अभिनेत्री ठरल्यामुळे सध्या तिच्या चाहत्यांमध्ये उत्साहाचे वातावरण पाहायला मिळत आहे . सोनमने आतापर्यंत साकारलेल्या विविध भूमिकांच्या रुपात हे डिजिटल स्टिकर बनवण्यात आले आहेत . असे हे बहुरंगी आणि बहुढंगी डिजिटल स्टिकर लवकरच प्रदर्शित केले जाणार असून सोनमच्याच सिग्नेचर अॅपवर ते उपलब्ध करुन देण्यात येणार आहेत . सोनम ही पहिली भारतीय अभिनेत्री आहे जिचे स्वतःचे अॅप लॉन्च झाले आहे .


उपक्रम निशांत पाटील – response . lokprabha @ expressindia . com प्राचीन काळी आजच्यासारखी मनोरंजनाची साधने उपलब्ध नव्हती तेव्हा फावल्या वेळात लोक विविध खेळ खेळत . त्या खेळांमधून त्या काळातली सर्जनशीलता जाणवते… प्राचीन काळी घरोघरी अनेक प्रकारचे बैठे खेळ खेळले जात . बुद्धिबळात प्रतिस्पध्र्याच्या चाली थोपवून मात देण्याचा प्रयत्न असो की ल्युडोमध्ये प्रतिस्पध्र्याची सोंगटी माघारी धाडणे असो त्यात एक वेगळीच मजा यायची . मात्र स्मार्टफोन हातात आल्यावर या खेळांचे डाव फारसे रंगताना दिसत नाहीत . याचे एक कारण अर्थातच हे खेळ पूर्ण करण्यासाठी लागणारा वेळ हे होय . स्मार्टफोनच्या काळात आपण आपले अनेक पारंपरिक खेळ विसरलो आहोत . अशाच काही जुन्या खेळांची नवीन पिढीला माहिती व्हावी आणि ते खेळता यावेत म्हणून मुंबई विद्यापीठाच्या ‘सेंटर फॉर एक्स्ट्रा म्युरल स्टडीज’ या विभागाने आणि ‘इंडिया स्टडी सेंटर ट्रस्ट’ने १६ आणि १७ जून रोजी मुंबईत ‘एन्शन्ट गेम्स वीकएन्ड’चे आयोजन केले होते . या अंतर्गत खेळांचे प्रदर्शन भरवून ते खेळण्याची संधी उपस्थितांना दिली . या प्रदर्शनात गंजिफा खेळाचा संच दिसतो , ज्यात शंख , तलवारी यांच्या चित्रांचा वापर केला आहे , तसेच या संचांवर दशावतारांचेही चित्रण असायचे . भारतीय खेळांबरोबर आपल्याला चेकर्स या युरोपीय मूळ असलेल्या खेळाचे दर्शन होते . या खेळाचे भारतीय नाव म्हणजे बंदरचाल . त्यात सोंगटय़ा तिरप्या रेषेत चालवून प्रतिस्पध्र्याच्या चालींवर मात करून पुढे जात राहणे अपेक्षित असते . यामधील काही खेळ हे सांस्कृतिकदृष्टय़ाही महत्त्वाचे आहेत . मोक्षपटम् हा जैन धर्मातून आलेला खेळ , ज्याचे आजचे रूप म्हणजे सापशिडी . साधारणपणे इसवीसन पूर्व पाचव्या शतकात उदयास आलेला हा खेळ िहदू आणि नंतर इस्लाम या दोन्ही धर्मीयांनी आपलासा केला . या खेळाचे मुख्य उद्दिष्ट खेळाडूंना पाप - पुण्याची माहिती देणे हे होते . ब्रिटिशांनी कामगारांना कामाचे महत्त्व शिकवण्यासाठी या खेळात बदल केले असे म्हणतात . पुढे धार्मिक गोष्टी मागे पडून पटावर फक्त आकडे आले आणि खेळाचा मुख्य उद्देश मागे पडला . महाभारतात कौरव आणि पांडवांनी खेळलेला द्युताचा डाव , ज्यात पांडवांचा पराभव झाला तो खेळ म्हणजे चौपर किंवा पच्चीसी . दोन्ही खेळांमध्ये फारसा फरक नाही , मात्र पच्चीसीमध्ये कवडय़ांचा वापर करतात तर चौपरमध्ये फासे वापरले जातात . हा खेळ आजच्या काळातील ल्युडो या खेळांशी साधम्र्य दाखवतो . महाभारतातील कथेनुसार शकुनीने फासे एका राक्षसाच्या हाडांपासून बनवले होते , ज्यामुळे ते त्या खेळात शकुनीच्या इच्छेप्रमाणे पडले . वाघबकरी हा डावपेच लढवण्याचा एक खेळ . ज्यात १७ बकऱ्या व तीन वाघ असतात . खेळाची सुरुवात वाघांची जागा निश्चित करून होते . त्यानंतर बकऱ्या पाटावर येतात . वाघ बकरीच्या शेजारची रिकामी जागा पाहून उडी मारू शकतात व ती बकरी बाद होते . तर बकऱ्यांचे काम म्हणजे वाघांना कोंडणे . या खेळात वाघ आणि बकरी या दोन्ही बाजूंनी जिंकल्यावरच आपण खेळ जिंकतो . तामिळनाडूमधील पलनगुडी हासुद्धा एक युक्तीचा खेळ आहे . पलन म्हणजे लाकूड आणि गुडी म्हणजे घर . यात लाकडी पेटीला खळगे बनवले जातात . ज्यात सुरुवातीला प्रत्येकी पाच बिया असतात . यात एकेक बी एकेका खळग्यात टाकत जाताना जेव्हा रिकामा खळगा येतो तेव्हा त्याच्या पुढील आणि त्याच्या बाजूच्या खळग्यातील बिया खेळाडूला मिळतात . अशा प्रकारे ज्या खेळाडूंकडे शेवटी जास्त बिया असतील तो जिंकतो . सुरुवातीला यांत्रिक आणि नशिबाचा वाटणारा हा खेळ खेळताना संभवनीयतेचा वापर होतो . कारण यात पुढचा विचार करून व्यवस्थित आखाणी करावी लागते . हा खेळ मुख्यत्वे स्त्रियांकडून खेळाला जातो . या खेळाचे मूळ आफ्रिकेमध्ये आहे असे मानले जाते . या खेळाचे वैशिष्टय़ म्हणजे हे खेळ खेळण्यासाठी फार साहित्य लागते असेही नाही . जमिनीवरही रेषा आखून अथवा खळगे करून त्यात हे खेळ खेळले जात . अष्टचम्मा खेळावर आधारित नवरा - नवरी हा एक मजेशीर खेळ आहे . अष्टचम्मा खेळात पाच बाय पाचचा पट असतो आणि सगळी घरे एका विशिष्ट पद्धतीने फिरून सोंगटी घरात आणायची असते . कवडय़ा सुलटय़ा किंवा उलटय़ा पडल्याने जी किंमत येते त्यावरून खेळाचे नाव पडले आहे . नवरा - नवरी खेळात अशी कल्पना आहे की नवरी रुसून दूर गेली आहे आणि नवरा तिची समजूत काढून तिला परत आणायला जात आहे . एकदा नवऱ्याचे प्रतीक असलेली सोंगटी आतील घरात गेली की बाहेर येताना बायकोचे प्रतीक असणारी सोंगटी असा दोघांचा मूळ स्थानी एकत्रित प्रवास सुरू होतो . इथे मात्र खेळाचे वेगळे नियम या जोडीला लागू होतात . नवरा - बायको एक झाल्यावर ते संकटांवर मात करू शकतात हे लक्षात येते . हे प्राचीन खेळ घरच्या घरी खेळता यावेत म्हणून संस्थेकडून नियमावली , तसेच खेळाचे साहित्य विक्रीसाठी ठेवण्यात आले होते . आयोजकांपैकी एक असलेल्या राधा सिन्हा यांनी सांगितल्याप्रमाणे लहान मुलांसाठी शिक्षण क्षेत्रात या खेळांचा वापर होऊ शकतो . मनोरंजनाबरोबरच हे खेळ इतर लोकांशी जोडून घ्यायला मदत करतात . त्यामुळे संगणक आणि स्मार्टफोनवरील आभासी खेळांमधून वेळ काढून एकदा तरी हे खेळ खेळलेच पाहिजेत . सौजन्य – लोकप्रभा


बॉलिवूड अभिनेत्री ऐश्वर्या राय बच्चन तिच्या सौंदर्यासह फॅशन स्टेटमेंटसाठीही नावाजली जाती . कान चित्रपट महोत्सवात घातलेल्या प्रिन्सेस गाउनपासून ते एखाद्या लग्नात तिने घातलेल्या पंजाबी ड्रेसपर्यंत सगळ्याचीच चर्चा केली जाते . ऐश्वर्याच्या या महागड्या स्टाइल स्टेटमेंटमुळे ती पुन्हा एकदा चर्चेत आली आहे . नुकतीच ती पती अभिषेक बच्चन याच्यासह अंबानींच्या पार्टीला गेली होती . या संपूर्ण पार्टीत सर्वांच्या नजरा तिच्यावरच खिळल्या होत्या . सिने’नॉलेज’ : नाना पाटेकर यांनी कोणत्या मालिकेत नथुराम गोडसेची भूमिका साकारली होती ? ऐश्वर्याची स्टायलिस्ट आस्था शर्माने तिचे काही फोटो इन्टाग्रामवर शेअर केले आहेत . अंबानींच्या पार्टीत ऐश्वर्याने सोनेरी रंगाचा गाउन घातला होता . बॉलरुम गाउन आणि कोटचे योग्य मिश्रण असलेल्या या गाउनमध्ये तिचे सौंदर्य अधिकच खुलून आले होते . ऐश्वर्याने घातलेला गाउन ‘अॅलेक्सिस मॅबिल फॉल विंटर २०१७ - १८’ कलेक्शनमधील असून , त्याची किंमत कळल्यावर तुम्हाला नक्कीच धक्का बसेल . ऐश्वर्याने घातलेल्या बॉलरुम गाउनची किंमत ४९२५ युरो म्हणजेच ३ . ७ लाख रुपये इतकी आहे . TOP 10 NEWS : लवकरच विवाहबंधनात अडकणाऱ्या मराठी अभिनेत्यापासून बाहुबलीपर्यंत सध्या ही सौंदर्यवती ‘फन्ने खान’ या आगामी चित्रपटासाठी चित्रीकरण करत आहे . यात तिच्यासोबत अनिल कपूर आणि राजकुमार राव यांच्याही मुख्य भूमिका आहेत . ‘ताल’नंतर ऐश्वर्या – अनिल कपूरची जोडी पुन्हा एकदा प्रेक्षकांना भुरळ पाडण्यासाठी आता सज्ज आहे .


तुम्ही ट्रू कॉलर हे अॅप्लिकेशन वापरत असाल तर तुमच्यासाठी एक महत्त्वाची बातमी आहे . तुमचा खिसा आता रिकामा होण्याची शक्यता आहे . ट्रू कॉलर हे अॅप्लिकेशन सध्या मोठ्या प्रमाणात प्रसिद्ध असलेले अॅप्लिकेशन असून ते आपल्या नियमांमध्ये बदल करण्याचे ठरवले आहे . त्यानुसार , मागच्या काही दिवसांपासून ट्रू कॉलर अॅप वापरणाऱ्यांना एक नोटीफिकेशन येत आहे . त्यामध्ये आता त्यांच्याकडे मर्यादित कॉलर आयडेंटीफिकेशन राहीले आहेत . मूळची स्विडनची असलेल्या या कंपनीने असे करण्यामागचे कारणही आपल्या सपोर्ट पेजवर सांगितले आहे . कंपनी आपल्या युजर्सना सबस्क्रीप्शन बेस असलेल्या मॉडेलवर घेऊन जात आहे . या सपोर्ट पेजवर लिहील्यानुसार , ट्रू कॉलरमुळे कम्युनिकेशन जास्तीत जास्त सोपे आणि सुरक्षित करणे हा आमचा मूळ उद्देश आहे . तो साध्य करण्यासाठी आम्ही प्रयत्नशील आहोत . अशा सूचनाही कंपनीकडून देण्यात येत आहेत . यामध्ये आपल्याला जाहिरातींशिवाय अॅप्लिकेशनची सेवा मिळू शकणार आहे . तसेच ज्या मित्रमंडळींची नावे तुम्ही शोधता त्यांना रिक्वेस्टही पाठवता येते . ट्रू कॉलरमार्फत दिर्घ काळासाठी आणि जास्तीत जास्त चांगली सुविधा मिळणे आवश्यक आहे . त्यासाठी या सुविधा करण्यात येत आहेत . यामध्ये कंपनी नेमकी कोणत्या युजर्सना हेवी युजर्सच्या लिस्टमध्ये टाकेल आणि त्यांच्याकडून पैसे घेईल हे सांगता येत नाही . कंपनीच्या म्हणजास्तीत जास्त चांगली सुविधा मिळण्यासाठी युजर्सनी आपल्याकडे असलेले अॅप्लिकेशन अपग्रेड करावे ण्यानुसार या नव्या बदलाचा मोबाइलमध्ये असलेली नावांची संख्या आणि फ्री कॉलर आयडीवर कोणताही परिणाम होणार नाही . वैयक्तिक सुविधेबरोबरच कंपनी व्यावसायिक सुविधाही देते असे सांगण्यात आले आहे .


मेस्सीने अर्जेटिनाला तारले पॉवलिन्होच्या तीन गोलांमुळेच ब्राझीलने उरुग्वेचा ४ - १ असा दारुण पराभव करीत विश्वचषक फुटबॉल स्पर्धेच्या मुख्य फेरीत स्थान मिळवण्याच्या दिशेने आगेकूच केली . अन्य लढतीत लिओनेल मेस्सीने केलेल्या एकमेव गोलामुळेच अर्जेटिनाला चिलीविरुद्ध १ - ० असा विजय मिळवता आला . मूळचा चीनचा रहिवासी असलेल्या पॉवलिन्हो याने केलेले तीन गोल हेच ब्राझीलच्या विजयाचे वैशिष्टय़ ठरले . त्यामुळेच पाच वेळा विश्वविजेता असलेल्या ब्राझीलचे आव्हान राहिले आहे . अव्वल साखळी गटात ब्राझीलने आघाडीस्थान राखले आहे . या गटातील पहिले पाच संघ रशियात पुढील वर्षी होणाऱ्या विश्वचषक स्पर्धेसाठी पात्र ठरतील . या गटातील पाच फे ऱ्या बाकी आहेत . उरुग्वेचा खेळाडू एडिन्सन कावानीला ब्राझीलचा गोलरक्षक अॅलिसनने धक्का देऊन पाडले . त्यामुळे नवव्या मिनिटाला त्यांना पेनल्टी किकची संधी लाभली . त्याचा फायदा घेत कावानीने गोल मारून संघास आघाडी मिळवून दिली . त्यानंतर १० मिनिटांनी पॉवलिन्होने २५ यार्ड्स अंतरावरून सुरेख फटका मारला व १ - १ अशी बरोबरी साधली . सामन्याच्या ५१व्या मिनिटाला फिलीप कुटिन्होने ब्राझीलचा दुसरा गोल नोंदवत संघास आघाडी मिळवून दिली . अव्वल दर्जाचा खेळाडू नेमार याने ७५व्या मिनिटाला ब्राझीलचा तिसरा गोल नोंदवला . सामन्याच्या शेवटच्या अतिरिक्त वेळेत पॉवलिन्हो याने आणखी दोन गोलांची भर घातली . ब्यूनस आयर्स येथे झालेल्या लढतीत अर्जेटिनाला चिलीविरुद्ध विजय मिळविताना संघर्ष करावा लागला . मुख्य फेरीसाठी आव्हान टिकवण्याकरिता चिली संघाला हा सामना जिंकणे अनिवार्य होते . त्या दृष्टीने त्यांनी सर्व शक्ती पणाला लावून खेळ केला ; परंतु अर्जेटिनाचा हुकमी खेळाडू मेस्सीने कर्णधारपदाला साजेशी कामगिरी केली . त्याने १६ व्या मिनिटाला मिळालेल्या पेनल्टीचा फायदा घेत गोल नोंदवला . चिलीचा बचावरक्षक होजे फ्युएन्झालिदाने अर्जेटिनाच्या अँजेल डी मारियाला धक्का दिल्यामुळे ही पेनल्टी किक देण्यात आली होती . या सामन्यातील विजयामुळे साखळी गटात अर्जेटिना तिसऱ्या स्थानावर पोहोचला आहे .


चंदीगढ बलात्कार प्रकरणी अभिनेत्री भाजप खासदार किरण खेर यांनी एक वादग्रस्त वक्तव्य केले आहे . बलात्कार पीडितेला त्यांनी एक सल्लाही दिला . पण , हा सल्ला दिल्यामुळे त्यांच्यावर अनेकांचा रोष ओढावल्याचे पाहायला मिळत आहे . रिक्षात आधीपासूनच तीन व्यक्ती बसलेले असताना तिने त्यात जाणेच चुकीचे होते , असे त्या म्हणाल्या . उत्तर भारतात छेडछाडीच्या घटना सर्रास घडतात , त्यातही बलात्कारांविषयी सांगावे तर , हल्लीतर घरांमध्येही ही दुष्कृत्ये होतात . सामूहिक बलात्काराकडेही गांभीर्याने लक्ष देण्याची गरज असल्याचेही त्यांनी स्पष्ट केले . पण , पीडित मुलीविषयी वक्तव्य करताना त्यांनी वेगळाच सल्ला दिला . ‘त्या मुलीनेच रिक्षात बसण्यापूर्वी ही काळजी घ्यायला हवी होती . कारण , त्यात आधीपासूनच तीन माणसं बसलेली होती . मी हे सर्व मुलींच्याच सुरक्षिततेसाठी सांगतेय . मुंबईत आम्ही कधी टॅक्सीने प्रवास करायचो , तेव्हाही आम्हाला सोडायला येणाऱ्या व्यक्तीला त्या वाहन चालकाचा दुरध्वनी क्रमांक , वाहन क्रमांक या गोष्टी लिहून द्यायचो . कारण , आम्हाला सुरक्षितताही तितकीच महत्त्वाची होती . मला वाटतंय की या सर्व गोष्टींच्या दृष्टीने आपण सर्वांनीच सतर्क राहणे गरजेचे आहे’ , असे त्या म्हणाल्या . त्या मुलीने काळजी घ्यायला हवी होती ; बलात्काराबद्दल किरण खेर यांचे वादग्रस्त विधान Padmavati row : ‘पद्मावती’ चित्रपट कवितेवर आधारितः भन्साळी ‘राज यांचे वैयक्तिक नुकसान नाही , पण मनसेचे एक मत गेले’ ‘केवळ पुस्तकाच्या मुखपृष्ठावरून त्याचे परीक्षण करणे चुकीचे’ साक्षी तन्वरबद्दल हिनाने केलेल्या ‘त्या’ वक्तव्यावर भडकली गौहर खान भाभीजी म्हणते , त्या केवळ अफवा लग्नाच्या दोन दिवस आधीच पळून गेली होती शिल्पा शिंदे ? तडजोड करण्याच्या मागणीला अभिनेत्रीनं ‘असं’ दिलं उत्तर …म्हणून रोझ जॅकचे प्राण वाचवू शकली नाही तनुश्री आणि इशिता दत्तामध्ये दुरावा ?


। । ऋषिकेश बामणे ‘एफआयएच’चे अध्यक्ष नरेंदर बत्रा यांचे भारतीय प्रशिक्षकांना खडे बोल पंचांवर पराभवाचे खापर फोडून स्वतःच्या चुकांवर पडदा टाकणे म्हणजे मूर्खपणाचे लक्षण असून प्रशिक्षकाने खिलाडूवृत्तीने पराभव स्वीकारण्यास शिकले पाहिजे , अशा शब्दांत आंतरराष्ट्रीय हॉकी महासंघाचे ( एफआयएच ) अध्यक्ष नरेंदर बत्रा यांनी शनिवारी भारतीय हॉकी संघाचे प्रशिक्षक हरेंद्र सिंग यांना फटकारले . गुरुवारी झालेल्या उपांत्यपूर्व सामन्यात भारताला नेदरलँड्सविरुद्ध पंचांच्या चुकीच्या निर्णयांमुळे २ - १ असा पराभव स्वीकारावा लागला , असा खुलासा हरेंद्र सिंग यांनी केला होता . त्याविषयी शनिवारी पहिल्या उपांत्य सामन्यापूर्वी बत्रा यांनी त्यांचे मत मांडले . बत्रा म्हणाले , ‘‘मला भारताच्या प्रशिक्षकांचे वागणे अजिबात आवडलेले नाही . विश्वचषकानंतर मी दिल्लीला जाऊन सर्वप्रथम त्यांची भेट घेणार आहे . पंचांनी या स्पर्धेत त्यांचे सर्वोत्तम योगदान दिले असून कोणत्याही पराभूत संघाकडून त्यांच्यावर टीका होणे साहजिकच आहे . त्यामुळे पराभवाची विविध कारणे शोधण्यापेक्षा प्रथम पराभव मान्य करून विरोधी संघाचे अभिनंदन करत खिलाडूवृत्ती दाखवावी . ’’ ‘‘विश्वचषकासाठी पात्र ठरणाऱ्या पंचांच्या गाठीशी अनेक वर्षांचा अनुभव असतो . त्यामुळे त्यांच्यावर आरोप - प्रत्यारोप करण्याऐवजी दहा वेळा विचार करावा . स्थानिक स्पर्धेपासून ते देशांतर्गत स्पर्धामध्ये आपले कौशल्य सिद्ध केल्यानंतरच त्यांची विश्वचषकासाठी नियुक्ती केली जाते . त्याशिवाय स्पर्धेत बहुतांश रेफरल हे पंचांनी स्वतःहूनच घेतलेले असतात , कारण प्रत्येक ठिकाणी पंचाचे लक्ष असू शकत नाही . त्यामुळे एफआयएचचे पंचांना सहकार्य असून त्यांच्याविरुद्ध गैरवर्तन करणाऱ्या प्रत्येक संघाची आम्ही चौकशी करणार आहोत , ’’ अशा कठोर शब्दांत बत्रा यांनी आपले मत मांडले . याव्यतिरिक्त , एफआयएचचे मुख्य कार्यकारी अधिकारी ( सी . ई . ओ . ) थिअरी वेल यांनीदेखील हरेंद्र यांचे पंचांवर आरोप करणे चुकीचे असून याविषयी त्यांच्यावर कारवाई होऊ शकते , अशी प्रतिक्रिया व्यक्त केली . हरेंद्र यांच्यावर टांगती तलवार ? नेदरलँडसविरुद्धच्या पराभवानंतर पंचांवर आरोप करणारे भारताचे प्रशिक्षक हरेंद्र सिंग यांची आंतरराष्ट्रीय हॉकी महासंघातर्फे पुढील आठवडय़ात चौकशी होणार आहे . त्यांच्या गेल्या सहा महिन्यांतील कामगिरीचे विश्लेषणही केले जाणार आहे . हरेंद्र यांचा प्रशिक्षकपदाचा कार्यकाळ रविवारी विश्वचषकाच्या सांगतेसोबतच संपत असून त्यांनाही नारळ देण्यात येण्याची शक्यता आहे . राष्ट्रकुलमधील भारताच्या अपयशानंतर हरेंद्र यांना भारतीय पुरुष हॉकी संघाच्या प्रशिक्षकपदी नेमण्यात आले होते . हरेंद्र यांच्या मार्गदर्शनाखाली भारताने यावेळी चॅम्पियन्स करंडकात उपविजेतेपद , आशियाई क्रीडा स्पर्धेत तिसरे स्थान तर विश्वचषकात उपांत्यपूर्व फेरीपर्यंत मजल मारली . मात्र महत्त्वाच्या स्पर्धेनंतर प्रशिक्षकांची गच्छंती किंवा अदलाबदल होण्याची परंपरा यावेळीही कायम राहणार का , याची उत्सुकता तमाम हॉकी चाहत्यांना लागली आहे .


छातीत धडकी भरवणारे उंच डोंगर , खोल दऱ्या , दरडी कोसळून कधीही बंद होणारे रस्ते आणि ऑक्सिजनच्या कमतरतेमुळे श्वासोच्छ्वासावर होणारा परिणाम , अशा प्रतिकूल वातावरणाचा अनुभव ' मराठी तारका ' या कार्यक्रमाच्या टीमने नुकताच सियाचीनमध्ये घेतला . निर्माते - दिग्दर्शक महेश टिळेकर यांची निर्मिती संकल्पना असलेल्या ' मराठी तारका ' या नृत्य - संगीत कार्यक्रमाच्या टीमने लेह - लडाख आणि सियाचीनला भेट दिली . सियाचिन येथे बारा हजार फूट उंचीवर भारतीय लष्करातील जवानांसाठी मनोरंजनाचा कार्यक्रम सादर करणारा ' मराठी तारका ' हा पहिलाच शो ठरला . लेह येथे ' मराठी तारका ' चा पहिला शो सादर करून त्यानंतर ही टीम सियाचीनच्या दिशेने रवाना झाली . खारदुंगला पास या 18,380 फूट उंचीवरील सर्वांत अवघड खिंडीपर्यंत जाण्याचा रस्ता सर्वाधिक परीक्षा पाहणारा होता . सियाचीनला पोचण्याआधी परतापूर येथे भारतीय जवानांच्या तुकडीसाठी त्यांनी कार्यक्रम सादर केला . झिरो पॉइंट या भारत - पाकिस्तान सीमेला भेट दिली . झिरो पॉइंटपासून आणखी सहा तासांचा प्रवास करून ही टीम सियाचीनमधील लष्कराच्या बेस कॅंपपर्यंत पोचली . तेथे या टीमने ' मराठी तारका ' कार्यक्रम सादर केला , तो पाहण्यासाठी दोन हजार जवान उपस्थित होते . त्यात सुमारे अडीचशे मराठी जवानही होते . या टीममध्ये भार्गवी चिरमुले , स्मिता शेवाळे , डॉ . तेजा देवकर , प्राजक्ता माळी , हेमांगी कवी , सारा श्रवण , केतकी पालव , संस्कृती बालगुडे , वैष्णवी पाटील , आदिती घोलप , संकेत साकोरे यांनी नृत्ये सादर केली ; तर सावनी रवींद्र आणि अभिजित कोसंबी यांनी गाणी गायली . तसेच , टिळेकर यांनी काही जवानांना स्टेजवर बोलावून नाचण्याचा आणि गाण्याचाही आग्रह केला , त्यालाही जवानांनी प्रतिसाद दिला .


जगातल्या काही जागा याची देह , याची डोळा पाहिल्याच पाहिजे , त्या बघण्याचा आनंदच काही औरच असतो . मानवाने आपली कल्पनाशक्ती वापरून काही अद्भभूत गोष्टी बनवल्या त्या नुसत्या पाहिल्या तरी आपल्याला थक्क व्हायला होत . आता याच हॉटेलचं घ्या ! इतक्या सुंदरतेने हे हॉटेल बांधले आहे की मुळात हे हॉटेल आहे हेच अनेकांना ओळखता येत नसेल . निसर्गाच्या रंगात ते असे काही न्हाहून निघाले आहे की ते हॉटेल आहे असे सांगूनही कोणला विश्वास बसणार नाही . तर या हॉटेलचे नाव आहे ‘मिररक्यूब’ . हॉटेल कम ट्री हाऊस आहे . स्वीडनमध्ये हे हॉटेल आहे . विषेश म्हणेज या हॉटेलचा बाह्य भाग हा अॅल्यूमिनिअमपासून बनवला आहे . त्यामुळे या चकचकीत भागावर आजूबाजूच्या झाडांच्या प्रतिमा परावर्तित होतात . बघणा - याला जणू या काचा असल्यासारख्याच भासतात . निर्सगाच्या सानिध्यात असलेले हे हॉटेल पूर्णपणे इको हॉटेल आहे . रात्रीवेळी आकाशात दिसणा - या चांदण्या पाहायच्या किंवा पहाटे , दुपारी पक्षी निरिक्षण करण्याचा अनुभव येथे येणा - या पर्यटकांना घेता येतो . ज्यांना खरंच निसर्गाच्या सानिध्यात राहायचे आहे त्यांच्यासाठी तर ही बेस्टच जागा . पण हा यासाठी जास्त पैसे मोजण्याची तयारी करावी लागेल हे नक्की .


गृहकर्ज घेताना आपण अनेकदा गोंधळलेल्या स्थितीत असतो . कोणत्या बँकेचे घ्यावे , त्याची मुदत काय ठेवावी यांसारख्या अनेक गोष्टींबाबत आपल्या मनात संभ्रम असतात . मात्र व्याजदराबाबत काही गोष्टींची आधीपासून माहिती असणे आवश्यक असते . गृहकर्जाच्या आर्थिक परिणामांत सकारात्मक आणि नकारात्मक बाबीही असतात . गृहकर्जाच्या मोठ्या मुदतीमुळे अशी परिस्थिती ओढावू शकते की चालू व्याजदर तुमच्या गृहकर्जाच्या दराहून लक्षणीयरित्या कमी किंवा जास्त असू शकते . काही काळाने आपण तेच कर्ज कमी व्याजदराने मिळत असल्यास दुसऱ्या एखाद्या बँकेकडे हस्तांतरित करण्याचा विचार करतो . ज्यामुळे आपल्याला भराव्या लागणाऱ्या व्याजाची रक्कम कमी होणार असते . मात्र असे करतानाही योग्य तो विचार आणि ताळेबंद बांधून निर्णय घेणे गरजेचे असते . आता कमी व्याजदराचे लाभ मिळवण्यासाठीच्या सर्वोत्तम अवस्थेची निवड कशी करता येईल , याविषयी समजून घेऊया . अशाप्रकारे कर्ज हस्तांतरित करण्यासाठी तुम्हाला नव्या बॅंकेचा शोध घ्यावा लागतो . ही नवी बँक आपला अर्ज नव्याने स्वीकारते . यामध्ये नव्या बँकेकडून आधीच्या बँकेने दिलेल्या कर्जाची उर्वरित मुद्दल भरली जाते . आता ग्राहकाला आपले कर्जाचे हप्ते नव्या बँकेमध्ये भरावे लागतात . तेही कमी व्याजदराने . त्यामुळे आपल्यावरील कर्जाचा बोजा काही प्रमाणात कमी होण्यास मदत होते . ही पद्धत म्हणजे गृहकर्जासाठी पुन्हा संपूर्ण निधीपुरवठा करण्यासारखी असते . मात्र नवीन बँकेकडे कर्जाचे हस्तांतरण करण्यासाठी आधी कर्ज घेतलेल्या बॅंकेकडून ना हरकत प्रमाणपत्र मिळवावे लागते . बँक तुम्हाला ना हरकत प्रमाणपत्र ( एनओसी ) आणि तुमच्या उरलेल्या कर्जाच्या रकमेचे तपशील देते . ६० वर्षांपासून ती महिला आहे उपाशी नवीन बँकेकडे एनओसी आणि उरलेल्या कर्जाच्या रकमेचे तपशील सुपूर्द केल्यानंतर , कर्ज मंजूर झाल्यास जुन्या बँकेकडे भरणा केला जातो . असे करणे नेहमीच लाभदायक असते असे नाही . मात्र व्याजाच्या रकमेत जास्त फायदा होत असल्यास ते फायदेशीर ठरु शकते . तुम्ही कर्जदार म्हणून त्यास कर्ज हस्तांतरण मानत असलात , तरी नवीन बँक त्यास नवीन कर्जाचा अर्ज म्हणून गृहित धरत असते . परिणामी नवीन बँक कर्ज प्रक्रिया शुल्क , कायदेशीर शुल्क , मूल्यांकन शुल्क , इतर मुद्रांक शुल्क आणि संबंधित शुल्क आकारते ज्यामुळे कर्जाची किंमत वाढण्याची शक्यता असते . हा पर्यायही ठरु शकतो उपयोगी गृहकर्ज हस्तांतरित करण्याच्या तुलनेत , तुमच्या आधीच्याच बॅंकेशी पुन्हा वाटाघाटी करणे हा कधी कधी चांगला पर्याय ठरू शकतो . जर तुम्ही कसूर न करता नियमितपणे हप्ते भरत असाल आणि तुमचा ऋण ( क्रेडिट ) इतिहास चांगला असेल व बँकेशी सक्रिय संबंध असतील , तर तुमच्या कर्जासाठी व्याजदर बदलण्याचा बँक विचार करू शकण्याची शक्यता जास्त असते . अशा परिस्थितीत तुमच्या आर्थिक प्राथमिकतेनुसार , तुमच्या कर्जाचे हप्ते कमी करण्याचा किंवा कर्जाची मुदत वाढवून प्रभावीपणे हप्त्यांची रक्कम कमी करण्याचा पर्याय असतो . कोणत्याही अतिरिक्त कर्ज प्रक्रिया शुल्कांशिवाय असे पुन्हा वाटाघाटी करून मिळवलेले कर्ज दीर्घकाळात खिशाला जास्त परवडणारे ठरू शकते . – अधिल शेट्टी ( लेखक बँक बाजार डॉट कॉमचे प्रमुख कार्यकारी अधिकारी आहेत ) मेंदूवरील शस्त्रक्रियेदरम्यान ती खेळत होती मोबाईल गेम


एकेकाळी मोबाईल जगतात अधिराज्य गाजवणाऱ्या नोकियानं यावर्षीच्या सुरूवातीला बाजारपेठेत दमदार पुनरागमन केले होते . यावर्षीच्या सुरुवातीला बाजारपेठेत दमदार पुनरागमन केलं . अँड्राईड फोन्सच्या आगमनानंतर नोकिया स्पर्धेत काहीशी मागे पडली होती . पण यावर्षात नोकियानं ‘नोकिया ३’ , ‘नोकिया ५’ , ‘नोकिया ६’ आणि ‘३३१०’ लाँच करून पुन्हा बाजारपेठेत जम बसवण्याचा प्रयत्न केला . नोकियाच्या प्रयत्नाला यशही येताना दिसत आहे . आता नोकिया आपला सर्वात स्वस्त स्मार्टफोन लाँच करण्याच्या तयारीत आहे . ३१ ऑक्टोबर रोजी होणाऱ्या इव्हेंटमध्ये नोकिया आपला नवा स्मार्ट फोन लाँच करणार आहे . या मॉडेलचे नाव ‘नोकिया २’ असण्याची शक्यता आहे . ‘नोकिया २’ हा ‘नोकिया ३’ पेक्षा खूप स्वस्त असेल असंही म्हटलं जात आहे . या फोनची किंमत साधरण सहा ते साडेसहा हजारांच्या घरात असण्याची शक्यता आहे . ४ . ७ ते ५ इंच डिस्प्ले , १ जीबी रॅम , ८ जीबी इंटरनल स्टोअरेज या फोनमध्ये असणार आहे . त्याचप्रमाणे ८ मेगापिक्सेल रिअर कॅमेरा आणि ५ मेगापिक्सेल फ्रंट कॅमेरा असे फीचर्स फोनमध्ये असतील .


बॉलिवूड अभिनेता रणवीर त्याचे प्रेम सध्या सर्वांसमोर जाहिर करताना अजिबात कचरत नसल्याचे सध्या पाहायला मिळते . बॉलिवूडमधील चर्चित जोडपे रणवीर - दीपिका दुबईमधील एका कार्यक्रमामध्ये हजेरी लावली होती . यावेळी पुन्हा एकदा रणवीरने दीपिकावर असणारे प्रेम दिसून आले . रणवीरला या कार्यक्रमात ‘इंटरनॅशनल मॅन ऑफ द इयर’ या पुरस्काराने गौरविण्यात आले . रणवीर हा पुरस्कार स्वीकारण्यापूर्वी दीपिकाला किस करुन व्यासपीठावर दाखल झाला . त्याने हा पुरस्कार स्वीकारताना परिपूर्ण पुरुष होण्यासाठी प्रयत्न अजूनही सुरु असल्याचे सांगत मिळालेल्या पुरस्काराचा सन्मान केला . दीपिकाच्या साक्षीने पुरस्कार स्वीकारताना हटके अंदाजात वजनदार शब्दाचा वापर करत त्याने उपस्थितांचे आणि आयोजकांचे आभार मानले . या कार्यक्रमामध्ये पुरस्काराचा स्वीकार करत असतानाचा ३१ वर्षीय रणवीरचा व्हिडिओ सध्या सोशल मीडियावर व्हायरल होत आहे . पुरस्कार मिळाल्यानंतर आभार व्यक्त करताना रणवीरने मला आणखी चांगले काम करायचे आहे , असे देखील म्हटले . या वर्षातील ‘इंटरनॅशनल मॅन ऑफ द इयर’ हा पुरस्कार रणवीरला मिळाला आहे . तर ‘इंटरनॅशनल वूमन ऑफ द इयर’ या पुरस्काराने दीपिकाला गौरविण्यात आले आहे . हा पुरस्कार सोहळा समारंभ दुबईमध्ये रंगला होता . यापूर्वी रणवीर सिंह रणबीरसोबत दिग्दर्शक आणि निर्माता करण जोहरच्या ‘कॉफी विथ करण’ या कार्यक्रमात दिसला होता . यावेळी रणवीरने रणबीरच्या कामाचे कौतुक केले होते . या कार्यक्रमात रणवीरने दीपिका पादुकोण सोबत आयुष्यभऱ राहायला आवडेल असे म्हटले होते . तर कतरिना कपूरसोबत रिलेशनशिपमध्ये राहण्यास पसंती दिली होती . कतरिनासंदर्भातील या वक्तव्यानंतर त्याने रणबीरची माफी देखील मागितली होती . रणवीर सिंग आणि दीपिका यांच्या प्रेमसंबंधांमध्ये दुरावा आल्याच्या चर्चा गेल्या काही दिवसांपासून होत आहे . त्यामुळे त्यांचे चाहतेही नाराज झाले होते . पण , आता दोघे पुन्हा एकत्र दिसल्यामुळे त्यांच्या नात्यात कोणताही दुराव नसल्याचे समोर येत आहे . दुबईतील कार्यक्रमामध्ये दोघांनी एकत्रित लावलेली हजेरी त्यांच्यातील नाते दिवसेंदिवस फुलत असल्याचे दिसून येते .


अव्वल बॉक्सर फ्लॉईड मेवेदर याने दहाव्या फेरीत कॉनर मॅकग्रेगॉर याला ‘नॉक आउट’ पंच देत ‘सुपर फाइट’ लढत जिंकली . त्याचा कारकिर्दीमधील सलग ५०वा विजय ठरला . या विशेष लढतीसाठी मेवेदरने दोन वर्षांपूर्वी घेतलेला निवृत्तीचा निर्णय मागे घेतला होता . आयर्लंडच्या या मार्शल आर्टमधील स्टारविरुद्ध खेळताना मेवेदरला कुठलेच कष्ट पडले नाहीत . त्याने आपल्या लौकिकाला साजेसा खेळ करत लढतीवर निर्विवाद वर्चस्व राखले . दहाव्या फेरीत मेवेदरच्या डाव्या हाताच्या ‘हूक्स’च्या फटक्यांनी मॅकग्रेगॉर पुरता निष्प्रभ झाला आणि रिंगेच्या ‘रोप्स’वर पडला . त्या वेळी पंच रॉबर्ट बिर्ड यांनी हस्तक्षेप करून लढत थांबवली आणि मेवेदरला तांत्रिक गुणांवर विजयी घोषित केले . या लढतीनंतर मेवेदरने सलग ५०वा विजय मिळविल्यावर बॉक्सिंगमधून कायमस्वरूपी निवृत्त होत असल्याचे जाहीर केले .


अभिनेता संजय दत्तच्या वादग्रस्त आयुष्यावर आधारलेल्या ‘संजू’चित्रपटात रणबीरनं महत्त्वाची भूमिका साकारली . मात्र या चित्रपटातील गाणं वगळता रणबीर आणि संजू ही जोडी रुपेरी पडद्यावर दिसली नाही . पण आता मात्र संजय दत्त आणि रणबीर कपूर ‘शमशेरा’ चित्रपटाच्या निमित्तानं एकत्र येणार आहे . या चित्रपटात संजय दत्तदेखील रणबीरप्रमाणे डाकूची भूमिका साकारणार असल्याच्या चर्चा बॉलिवूडमध्ये आहेत . हा चित्रपट ३१ जुलै २०२० ला प्रदर्शित होणार आहे . ‘करम से डकैत , धरम से आजाद’ अशा टॅगलाइनसह या चित्रपटाचा टिझर काही महिन्यांपूर्वी प्रदर्शित करण्यात आला होता . हृतिक रोशनच्या ‘अग्निपथ’ या चित्रपटाचा दिग्दर्शक करण मल्होत्रा ‘शमशेरा’चं दिग्दर्शन करणार आहे . ‘यशराज फिल्म्स’ बॅनरअंतर्गत या चित्रपटाची निर्मिती होणार आहे . या चित्रपटाच्या निमित्तानं रणबीर चौकटीबाहेरची भूमिका साकारताना दिसणार आहे . ‘ज्या भूमिकेची मी इतक्या दिवसांपासून प्रतिक्षा करत होतो , अखेर ती मला शमशेराच्या माध्यमातून मिळाली आहे . मला साचेबद्ध भूमिकांतून बाहेर काढण्याचा प्रयत्न करण करत आहे आणि हे नवीन आव्हान स्वीकारण्यासाठी मी तयार आहे . ’ अशी प्रतिक्रिया रणबीरनं दिली आहे . या वर्षाअखेरीस ‘शमशेरा’च्या शूटिंगला सुरुवात होणार आहे . या चित्रपटानिमित्तानं रणबीर संजय दत्त ही जोडी रुपेरी पडद्यावर पाहायला मिळणार आहे .


विश्व हिंदू परिषद ( विहिंप ) आणि बजरंग दलाने बुधवारी पाकिस्तानी गायक शफाकत अमानत अली यांचा बंगळुरूतील नियोजित कार्यक्रम रद्द करण्याची मागणी केली . विहिंप आणि बजरंग दलाच्या कार्यकर्त्यांनी आज पत्र लिहून पोलिसांना यासंबधीची विनंती केली . येत्या ३० सप्टेंबरला बंगळुरूमध्ये शफाकत अमानत अली यांचा कार्यक्रम होणार आहे . उरी येथील लष्करी तळावर दहशतवाद्यांनी केलेल्या हल्ल्यानंतर पाकिस्तानविरोधात रोष वाढत आहे . महाराष्ट्र नवनिर्माण सेनेने पाकिस्तानी कलाकारांना २५ सप्टेंबरपर्यंत भारत सोडून जाण्याचा आदेश दिला होता . यांनी २५ सप्टेबंरपर्यंत देश सोडला नाही तर मनसे आपल्या स्टाईलने त्यांना पळवून लावेल असा इशाराही मनसेचे चित्रपट सेना प्रमुख अमेय खोपकर यांनी दिला होता . त्यानंतर पाकिस्तानी अभिनेता फवाद खान याने गुपचूप भारत सोडल्याची चर्चा आहे . दरम्यान , आगामी ‘ऐ दिल है मुश्किल’ या चित्रपटात फवाद खानची भूमिका असल्याने मनसेने या चित्रपटाच्या प्रदर्शनालाही विरोध केला आहे . दरम्यान , आता या वादात सलमान खानने मध्यस्थी करण्याचा प्रयत्न केल्याचेही वृत्त आहे . त्यासाठी सलमान खानने मनसे अध्यक्ष राज ठाकरे यांच्याशी दूरध्वनीवरून चर्चा केल्याचे कळते . सलमान आणि राज ठाकरे यांच्यात मैत्रीचे संबंध असल्यामुळे त्याने राज यांना फोन करून ‘ऐ दिल है मुश्किल’ आणि ‘रईस’ हे दोन्ही चित्रपट अडथळ्याविना प्रदर्शित व्हावे अशी विनंती केल्याची माहिती ‘टाइम्स ऑफ इंडिया’ वृत्तपत्राने दिली आहे . जर हे वृत्त खरे असेल तर यानंतर राज ठाकरे काय भूमिका घेतात याकडे सर्वांचे लक्ष लागून राहिले आहे .


प्रत्येक सिझनमध्ये मिळणारी फळे ही आरोग्यासाठी फायदेशीर असतात . प्रत्येकाने दिवसातून एक तरी फळ खावे असे डायटीशियन सांगतात . मात्र मधुमेह , गर्भवती महिला किंवा इतर कोणतेही विकार असणाऱ्यांनी फळे खाताना काही गोष्टींची विशेष काळजी घेणे आवश्यक असते . फळे आरोग्यासाठी चांगली असतातच पण या फळांचे आरोग्यासाठी असणारे विशिष्ट फायदे आपल्याला माहिती नसतात . पपई उष्ण असल्याने ती थंड वातावरणात खावी किंवा ती त्वचा नितळ होण्यासाठी चांगली असते अशा काही ढोबळ गोष्टी आपण ऐकत असतो . पण त्याचे काही फायदे जाणून घेतल्यास हे फळ खाणे का आवश्यक आहे हे समजणे सोपे होते . जवळपास सर्व सिझनमध्ये मिळणाऱ्या पपईचे आरोग्याला होणारे फायदे… रोगप्रतिकारक शक्ती वाढविण्यासाठी पपईमुळे व्यक्तीच्या रोगप्रतिकारक शक्तीमध्ये वाढ होते . प्रतिकारक शक्ती चांगली असल्यास कोणताही आजार झाल्यावर त्यापासून लवकरात लवकर बरे होण्यास मदत होते . पपईमध्ये मोठ्या प्रमाणात जीवनसत्त्व ‘क’ असते . पपई खाल्ल्याने शरीरातील या जीवनसत्त्वाची पातळी चांगली राहण्यास मदत होते . डोळ्यांचे आरोग्य सुधारते पपईमध्ये जीवनसत्त्व ‘अ’चे प्रमाण मुबलक असते . डोळ्यांचे आरोग्य चांगले राहण्यासाठी ‘अ’ जीवनसत्त्वाची आवश्यकता असते . वयानुसार दृष्टी कमी होण्याची समस्या उद्भवू नये यासाठी पपई खाणे फायदेशीर ठरते . पचन सुधारते जेवणाच्या वेळा बदलणे , काही कारणांनी बाहेरचे खावे लागणे , वातावरणातील बदल यांचा शरीरावर परिणाम होत असतो . यामध्ये पचनशक्तीवर परिणाम होतो . मात्र पपई खाल्ल्यास पचनशक्ती सुधारण्यास मदत होते . वजन कमी करण्यास उपयुक्त अनेकदा आपल्याला अवेळी भूक लागते . मात्र पपईने या भुकेवर नियंत्रण मिळविणे शक्य होते . एका मध्यम आकाराच्या पपईमध्ये साधारण १२० कॅलरीज असल्याने पोट भरते . याशिवाय पपईमध्ये असणारे फायबर्स भूकेवरील नियंत्रणासाठी अतिशय उपयुक्त ठरतात . ताण कमी होण्यास हातभार दिवसभराच्या धावपळीने आपल्याला बऱ्याचदा थकल्यासारखे जाणवते . अशावेळी वाटीभर पपईचे काप खाल्ल्यास आलेला शीण कमी होण्यास मदत होते . याशिवाय शरीरातील हॉर्मोन्सचे प्रमाण संतुलित राखण्यासही हातभार लागतो .


मॉलमध्ये फिरणे किती मजेशीर असते ना ! त्यातून जर ते परदेशातले मॉल असतील तर बघायलाच नको . एका छताखाली बरच काही देणारी ही मॉल संस्कृती हळूहळू आपल्याकडेही रुजू होत चालली आहे . कपडे , खेळणी , खाद्यापदार्थांची दुकाने , मनोरंजनासाठी देखील अनेक कार्यक्रम इथे असतात , त्यामुळे शहरी लोकांना ही मॉल संस्कृती भारीच आवडू लागली आहे . खरेदी केली तर ठीक नाहीतर विंडो शॉपिंग किंवा निव्वळ टाईमपास तर होतोच ना ! वाचा : …कशी मिळवाल चांगली झोप ! वाचा : परीक्षांच्या सीझनमध्ये कोणता आहार घ्याल ? तुम्हाला आठवतंय मॉलच्या वेगवेगळ्या मजल्यांवर वर खाली करण्यासाठी लिफ्ट किंवा एस्कलेटर बसवण्यात आले तेव्हा अनेकांना किती कुतूहल होतं याबद्दल , पाय - या जाऊन लिफ्ट आल्या , लिफ्टनंतर सरकते जीने म्हणजे एस्कलेटरही आलेत , आता यापुढे लिफ्टमध्ये आणखी नवं काय पाहायला मिळेल याचे कुतूहल तुम्हाला असेल . मग हे पाहा चीनमधल्या एका मॉलमध्ये चक्क वरच्या मजल्यावरून खाली येण्यासाठी घसरगुंडीच बसवली आहे . ४६ मीटर लांब आणि १६ मीटर उंच अशी ही घसरगुंडी आहे . चौथ्या मजल्यावरून तळमजल्यावर येण्यासाठी तिचा वापर करण्यात येणार आहे . या घसरगुंडीमुळे फक्त १० सेंकदात माणूस अंतर कापू शकतो आहे की नाही मजेशीर !